Didik anak muda politik menjangkaui tokoh, individu, kata Undi18

Gerakan Undi18 menyalahkan pandangan sempit mengenai politik susulan tinjauan mendapati wujud sikap tidak peduli dalam kalangan generasi muda mengenai hal ehwal kenegaraan dan turut mengingatkan sikap itu akan menyukarkan usaha untuk melibatkan penyertaan belia dalam proses demokrasi Malaysia.Pengasas Undi18 P Tharma berkata sistem pendidikan tidak membiasakan penerapan nilai-nilai demokratik atau menumpukan pemahaman mengenai pentadbiran sehingga menyebabkan ramai dalam kalangan belia percaya politik adalah hanya seputar isu memilih pemimpin atau parti politik yang digemari mereka.“Namun politik lebih besar daripada itu, ia adalah berkaitan bagaimana cara kita menjalani kehidupan,” katanya.“Bagi kebanyakan belia di Malaysia, politik kelihatan seakan persengketaan ego untuk berkuasa antara ahli politik yang tidak peduli dengan nasib rakyat. Hal inilah menimbulkan rasa tidak peduli dalam kalangan mereka.”Satu tinjauan Merdeka Center baru-baru ini mendapati lebih dari dua pertiga belia yang menjadi responden tidak berminat untuk terlibat dalam politik.Alasan yang diberikan termasuk sifat politik dan pentadbiran kerajaan yang dianggap “rumit” selain ramai yang mengatakan mereka “tidak dapat memahami apa yang sedang berlaku (dalam politik negara) ketika ini”.Sejumlah responden yang lain turut menolak ahli politik mengatakan golongan itu “tidak peduli dengan pandangan orang seperti saya”.Penemuan tersebut tersebut didedahkan ketika penundaan pelaksanaan langkah menurunkan had umur mengundi kepada 18 tahun diumumkan Suruhanjara Pilihan Raya (SPR) Mac lalu.Keputusan untuk menurunkan had umur pengundi dari 21 tahun kepada 18 tahun itu diluluskan di Dewan Rakyat pada bulan Julai 2019 selain pelaksanaan pendaftaran pemilih secara automatik dan membenarkan mereka yang berusia 18 tahun ke atas bertanding dalam pilihan raya.Sebelum ini, pelaksanaan undang-undang baru itu dijangka akan dimulakan pada Julai tahun ini.Bagaimanapun, SPR berkata pelaksanaannya hanya akan dapat dikuatkuasakan selepas 1 September 2022.Berikutan kecaman daripada beberapa pihak termasuk ahli politik, Menteri Undang-Undang Takiyuddin Hassan berkata pelaksanaan had undi 18 tahun akan dilaksanakan tahun ini seperti yang dijadualkan sebelum ini.Bercakap kepada MalaysiaNow, Tharma berkata gerakan yang diusahakan beliau itu cuba berperanan menentang sebarang pandangan sempit berhubung penyertaan belia dalam politik termasuk kelayakan untuk mengundi pada usia 18 tahun.“Kami sedang mengembangkan lebih banyak program pendidikan untuk meningkatkan kesedaran dan kecelikan politik dalam kalangan belia,” katanya.Dia turut menggesa kementerian pendidikan dan pendidikan tinggi untuk memainkan peranan aktif dalam memastikan belia menjadi “warga Malaysia yang baik” dan bukan hanya sekadar “pandai mengira dan menulis”.Ahli sosiologi Shatar Shabran bersetuju kekurangan pemahaman mengenai situasi politik adalah faktor utama timbulnya sikap tidak ambil peduli politik dalam kalangan remaja.“Belia adalah golongan yang lebih idealistik,” katanya.“Mereka mengharapkan sesuatu hal berjalan seperti apa yang mereka tahu dalam teori. Sebenarnya, banyak perkara perlu dipertimbangkan, terutama senario semasa, sebelum ahli politik membuat keputusan.”Menurutnya, dalam politik, sukar untuk seorang ahli politik bermentaliti “satu ketetapan sesuai untuk semua perkara”.“Sebagai contoh, apa yang berlaku di Amerika Syarikat (AS) atau apa yang dilaksanakan di negara lain tidak semestinya sesuai sepenuhnya di Malaysia kerana budaya, masyarakat dan nilai yang berbeza.”Katanya, minat dan penglibatan dalam politik perlu ditingkatkan dalam kalangan belia kerana mereka adalah pemimpin negara masa depan.Namun, dia mengingatkan agar belia tidak hanya sekadar membentuk parti politik hanya kerana mereka tidak berpuas hati dengan parti sedia ada.“Ini bermaksud satu kek dibahagikan kepada lebih banyak kumpulan. Lebih baik jika mereka berkerjasama atau berbincang dengan parti politik yang sedia ada.”Dia berkata penglibatan seperti itu dapat dilakukan di platform media sosial untuk menarik perhatian para belia, dan bukannya seperti parti-parti yang masih bergantung dengan kaedah konvensional atau tradisional dalam menarik perhatian orang ramai.“Agenda tidak sepatutnya hanya untuk individu atau kelompok tertentu, tetapi ia harus memastikan masyarakat dan negara pada umumnya menjadi semakin baik di masa depan.”Dalam pada itu, Tharma berkata akses media sosial membolehkan lebih ramai belia Malaysia mendapat maklumat mengenai isu semasa.Namun, katanya, cabaran yang perlu hadapi ketika ini adalah untuk merapatkan jurang antara isu-isu yang berlaku dalam negara dan persepsi belia terhadap politik yang terlalu jauh terpisah.


Bangunan Akademi SPRM dijangka dibuka semula 18 Mei depan, kata menteri

Bangunan Akademi Pencegahan Rasuah Malaysia (MACA) yang terjejas dengan insiden tanah runtuh pada 25 April lepas, dijangka dapat dibuka dan digunakan semula dalam tempoh tiga minggu iaitu pada 18 Mei depan.
Menteri Kerja Raya Alexander Nanta Linggi berkata pembukaan semula kawasan itu akan dibuat selepas bekalan elektrik dan air serta sistem kumbahan dipulihkan, selain laluan sementara siap dibina.
Perkara itu dimaklumkan Nanta menerusi catatan di laman Facebook beliau, selepas penerangan Ketua Pengarah Kerja Raya Ahmad Redza Ghulam Rasool dan pasukan Cawangan Kejuruteraan Cerun Jabatan Kerja Raya (JKR).
“Secara spesifik, tempoh tiga minggu itu diperlukan bagi membolehkan kerja sementara dilaksanakan, antaranya pemasangan kepingan terpal (tarpaulin sheet) ke atas permukaan cerun terdedah yang bermula pada 26 April.
“Pemasangan besi penahan runtuhan tebing (sheet pile) dan pembinaan laluan akses sementara selama dua minggu bermula 28 April hingga 12 Mei,” menurut catatan itu.
Selain itu, Nanta berkata pemasangan enam Sistem Amaran Awal (EWS) telah dibuat semalam, manakala empat lagi akan dipasang setelah kerja sheet pile selesai.
Pemasangan utiliti sementara juga mengambil masa dua minggu yang melibatkan Tenaga Nasional Bhd (TNB), Air Selangor, Telekom Malaysia dan sistem air kumbahan, katanya.
Pada masa sama Nanta berkata kerja pembaikan kekal dijangka mengambil masa maksimum dua tahun yang melibatkan kerja ukur, kajian penyiasatan tapak (SI), proses perolehan dan kerja pembinaan selama 12 bulan.
Beliau memohon kerjasama semua pihak supaya mematuhi arahan pihak berkuasa bagi mengelakkan kejadian tidak diingini.


Najib sendiri serah cek RM1 juta kepada Shahrir, kata pegawai SPRM

Seorang pegawai penyiasat Suruhanjaya Pencegahan Rasuah Malaysia (SPRM) memberitahu Mahkamah Tinggi hari ini bahawa hasil siasatannya mendapati Najib Razak menyerahkan sendiri cek bernilai RM1 juta kepada Shahrir Samad pada 2013.
Penolong Penguasa SPRM Nurzahidah Yacop, 35, berkata bekas perdana menteri itu juga yang menulis dan menandatangani cek AmIslamic Bank Berhad miliknya sebelum menyerahkan kepada Shahrir di Pejabat Perdana Menteri, Putrajaya pada 27 November 2013.
Nurzahidah berkata sehari kemudian, terdapat transaksi wang masuk sebanyak RM1 juta ke dalam akaun Public Bank Berhad milik Shahrir dan ada beberapa transaksi pengeluaran berjumlah RM997,285 selepas itu antara 2 Disember 2013 hingga 31 Mac 2014.
“Daripada keseluruhan transaksi pengeluaran itu, sebanyak RM543,800 digunakan bagi melaksanakan Projek Pemulihan Perumahan Puri Langkasuka (Seri Anugerah) Larkin, Johor Bahru manakala RM10,000 untuk Umno Cawangan Taman Kebuh Teh.
“Selain itu, sebanyak RM443,485 dipercayai digunakan untuk tujuan peribadi beliau (Shahrir) antaranya RM200,000 dimasukkan ke akaun simpanan tetap Public Bank milik isterinya Shahrizan Abdullah dan anaknya Marisa Diyana, sebanyak RM115,000 dimasukkan ke akaun simpanan tetap Maybank Shahrir dan RM118,485 ke akaun Sutera Auto Sdn Bhd (syarikat kereta),” katanya.
Beliau berkata demikian ketika membacakan pernyataan saksinya pada perbicaraan kes bekas Ahli Parlimen Johor Bahru itu yang berdepan pertuduhan gagal mengisytiharkan RM1 juta yang diterima daripada Najib melalui sekeping cek AmIslamic Bank Berhad bertarikh 27 November 2013 kepada Lembaga Hasil Dalam Negeri (LHDN).
Pada 8 Ogos lepas, saksi pendakwaan ketujuh, Eksekutif Akaun Sutera Auto Sdn Bhd Rozana Khalid memberitahu mahkamah bahawa Shahrir telah membuat pembayaran penuh bagi pembelian sebuah kereta jenis Honda Civic Hibrid bernilai RM118,485 menggunakan sekeping cek.
Nurzahidah yang bekerja di Cawangan Sasaran Operasi (OTC) Bahagian Pencegahan Pengubahan Wang Haram Ibu Pejabat SPRM, Putrajaya berkata hasil siasatan juga mendapati Shahrir tidak pernah membuat pengisytiharan berkenaan penerimaan dana tersebut, walaupun ia dikira sebagai pendapatan beliau (Shahrir).
Katanya, ini disahkan melalui maklumat percukaian milik Shahrir bagi 2013 hingga 2018 yang tiada sebarang pengisytiharan pendapatan melebihi RM1 juta dalam Borang BE yang menyatakan bekas pengerusi Felda itu mengisytiharkan pendapatan pada 2013 (RM87,834), 2014 (RM128,104), 2015 (RM213,394), 2016 (RM189,545), 2017 (RM267,090) dan 2018 (RM193,191).
Mengenai taklimat operasi 1Malaysia Development Berhad (1MDB) Fasa 2, Nurzahidah berkata beliau menghadiri taklimat itu yang dipengerusikan Pengarah Bahagian Pencegahan Pengubahan Wang Haram, Ibu Pejabat SPRM pada 23 September 2019 dan beliau (Nurzahidah) menerima arahan untuk menjadi pegawai penyiasat kes.
“Pada keesokannya (24 September) saya menerima kertas siasatan daripada pegawai rekod cawangan sasaran operasi mengenai kes tersebut.
"Berdasarkan fakta dan keterangan yang diperoleh serta dokumen yang dirampas dalam tempoh siasatan, saya telah mengemukakan kertas siasatan kepada timbalan pendakwa raya SPRM dengan cadangan menuduh Shahrir kerana tidak mengisytiharkan dana yang diterima sebanyak RM1 juta,” katanya.
Saksi pendakwaan ke-22 itu berkata Shahrir ditangkap pada 20 Jan 2020 dan didakwa dengan satu pertuduhan di Mahkamah Sesyen di Kuala Lumpur, pada 21 Januari 2020.
Shahrir, 72, didakwa terlibat dalam pengubahan wang haram dengan tidak melaporkan pendapatan sebenar dalam borang cukai pendapatan, yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.
Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di Kuala Lumpur, pada 25 April 2014 mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.
Perbicaraan di hadapan hakim Muhammad Jamil Hussin bersambung esok.


Ukraine mahu sertai EU dalam tempoh setahun selepas rundingan keanggotaan bermula

Ukraine berhasrat menyertai Kesatuan Eropah (EU) dalam tempoh setahun selepas rundingan keanggotaannya bermula, kata Menteri Luar Dmytro Kuleba.
"Matlamat kami adalah untuk memulakan rundingan keanggotaan EU pada 2023. Saya jangka ia akan mengambil masa kira-kira setahun untuk Ukraine menjadi anggota penuh," kata Kuleba pada Khamis lapor Agensi Berita Xinhua memetik  Interfax-Ukraine.
Pada Jun 2022, pemimpin EU menerima Ukraine sebagai calon untuk menjadi anggota dalam blok itu.
Suruhanjaya Eropah mengemukakan tujuh keperluan yang perlu dipenuhi oleh Ukraine untuk memulakan rundingan berkaitan penyertaannya.


Berhenti tuding jari warga asing kerana peningkatan kes Covid-19

Persatuan Pengguna Pulau Pinang (CAP) amat terkejut dengan kenyataan yang diberikan oleh Menteri Kanan (Kluster Keselamatan) Ismail Sabri Yaakob yang mengatakan bahawa pihak pengurusan kawasan kediaman dan kondominium dibenarkan untuk membuat ujian swab Covid-19 satu keperluan yang diwajibkan untuk penyewa, terutama sekali warga asing sebelum mereka dibenarkan untuk memasuki premis.Akta Pengurusan Strata (SMA) 2013 tiada peruntukan membenarkan badan pengurusan bersama atau perbadanan pengurusan untuk memaksa penghuni untuk menyerahkan hasil ujian swab mereka atau menghalang mereka jika gagal untuk mematuhinya.Kenyataan yang menyasarkan warga asing itu adalah tidak bijak terutamanya apabila ia datang daripada seorang menteri, kerana ia boleh mencetuskan serangan xenofobia terhadap pekerja asing yang telah membuat sumbangan besar kepada pertumbuhan ekonomi kita.Lebih-lebih lagi, apabila beliau menyatakan “kondominium”, adakah ia termasuk kakitangan pengurusan asing, pakar dan penyelidik.Jika beliau merujuk kepada pekerja asing kilang yang ditempatkan di flat kos rendah maka kerajaan perlu dipersalahkan kerana ketika keadaan yang lebih baik kerajaan tidak memastikan penginapan yang sempurna untuk pekerja asing ini.Ia dibiarkan kepada majikan untuk mengisi pekerja ini di unit flat dengan penuh sesak serta keadaan yang tidak bersih.Memaksimumkan keuntungan merupakan objektif utama majikan ini dan kerajaan tidak boleh mengabaikannya.Walaupun situasi buruk itu telah dilaporkan kepada pihak berkuasa sejak bertahun-tahun, antara yang terbaharu ialah oleh “Ethical Trading Initiative” pada 2019, masalahnya masih kekal.Kerajaan telah mengarahkan majikan supaya memastikan bahawa semua pekerja asing mereka menjalani pemeriksaan Covid-19 mandatori bermula 2021.Kami ingin bertanya jika hasil ujian swab yang dilakukan sebulan itu masih sah atau jika mereka perlu mengambil ujian swab setiap dua minggu?Andaikan bahawa pihak pengurusan hartanah memaksa pekerja asing menunjukkan hasil ujian swab Covid-19, hampir tiada seorang pun daripada pekerja ini mampu menjalani ujian jika majikan tidak mahu membayar untuk mereka.Pekerja asing tidak seharusnya dijadikan kambing hitam bagi situasi Covid-19 yang semakin buruk.Jelas bahawa situasi pandemik semasa yang sangat buruk ini berlaku selepas pilihan raya Sabah pada 26 September tahun lepas, dan apabila perjalanan rentas daerah dan negeri dibenarkan pada 7 Disember 2020.Bahkan, adakah itu bermakna bahawa jika seseorang itu tidak mampu untuk menunjukkan hasil ujian swab terpaksa tidur di jalanan tidak kira sama ada mereka dijangkiti atau tidak?Kami menggesa pihak berkuasa supaya mencari penyelesaian yang rasional untuk mengekang penularan pandemik dan pada masa yang sama memastikan orang asing tidak menjadi mangsa.Mohideen Abdul Kader merupakan Presiden Persatuan Pengguna Pulau Pinang.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


1,309 kes baru Covid-19, 493 di KL

Sebanyak 1,333 pesakit yang menerima rawatan Covid-19 telah sembuh sepenuhnya menjadikan angka keseluruhan mereka yang pulih kini berjumlah 52,647 orang atau 81.6%, kata Ketua Pengarah Kesihatan Dr Noor Hisham Abdullah.Noor Hisham dalam satu kenyataan berkata sebanyak 1,309 kes baru jangkitan Covid-19 termasuk satu kes import, menjadikan bilangan terkumpul penularan pandemik itu dalam negara berjumlah 64,485 orang.“Wilayah Persekutuan Kuala Lumpur melaporkan kes harian tertinggi iaitu sebanyak 493 kes atau 37.7%, dengan 473 kes (95.9%) dilaporkan daripada kluster-kluster di tempat kerja (tapak pembinaan).“Sabah mencatatkan sebanyak 290 kes (22.2%) dan Selangor pula merekodkan 238 kes (18.2%),” katanya.Katanya jumlah kes aktif dengan kebolehjangkitan adalah 11,481 kes, 116 pesakit sedang dirawat di Unit Rawatan Rapi termasuk 42 memerlukan bantuan alat pernafasan.“Dukacita dimaklumkan terdapat tiga lagi kematian baru dilaporkan, menjadi jumlah kumulatif mereka yang maut akibat Covid-19 meningkat kepada 357 orang,” katanya.Terdapat empat lagi kluster baru turut dikesan iaitu membabitkan Kluster Tapak Bina Sungai Mulia (Titiwangsa, Kuala Lumpur), Kluster Batu Lima (Kota Kinabalu, Sabah), Kluster Yayasan (Klang, Selangor) dan Kluster Hilir (Kota Bharu, Tumpat, Bachok dan Pasir Puteh, Kelantan).


2 varian Covid yang tersebar di China dikesan di Malaysia

Dua varian Covid-19 iaitu BA.5.2 dan BF.7 yang merangkumi kira-kira 80% daripada varian yang menular di China ketika ini telah dikesan di Malaysia.
Ketua Pengarah Kesihatan Dr Noor Hisham Abdullah berkata setakat 31 Disember lepas, terdapat sejumlah 4,148 kes di negara ini yang dijangkiti varian BA.5.2 dan tiga kes dijangkiti BF.7.
Bagaimanapun, beliau berkata belum ada data yang dapat mengaitkan peningkatan bilangan kes kemudaratan atau kematian dengan kedua-dua varian.
“Kedua-dua varian ini tergolong sebagai subketurunan Omicron BA.5 dan belum digolongkan sebagai Ketururan Dalam Pemantauan (LUM) Pertubuhan Kesihatan Sedunia (WHO).
“Bagaimanapun, kedua-dua varian BA.5.2 dan BF.7 dipercayai boleh menyebabkan jangkitan semula atau mempunyai kadar jangkitan yang lebih tinggi disebabkan oleh bilangan kes yang tinggi di China,” menurutnya dalam sebuah kenyataan.
Beliau berkata situasi itu akan disemak dari semasa ke semasa apabila terdapat sebarang perubahan ketara yang seterusnya memerlukan perubahan dalam strategi kesihatan awam dan ia akan diumumkan dengan segera oleh WHO kepada semua negara anggota serta penduduk dunia secara am.
Varian BF.7, singkatan untuk BA.5.2.1.7, berasal daripada varian Omicron BA.5 dan pertama kali dikesan di dunia pada Julai 2022.
Dr Noor Hisham juga berkata hasil survelan genomik SARS-CoV-2 di Malaysia sepanjang Disember 2022 menunjukkan varian XBB mendominasi penularan Covid-19 di negara ini.
Varian XBB merangkumi 55.4% daripada bilangan sampel yang berjaya menjalani penjujukan 17 genom diikuti varian BA.2.75 (20.8%) dan BQ.1 (10.8%).
“Ini menunjukkan bahawa varian XBB masih merupakan varian utama yang menular dalam kalangan penduduk Malaysia sejak bulan Oktober 2022.
“Kedua-dua varian XBB dan BA.2.75 adalah sejenis varian LUM WHO,” katanya.


Lebih 12.6 juta dewasa terima dos penggalak

Seramai 12,616,238 individu dewasa atau 53.9 peratus daripada populasi kumpulan itu di negara ini telah menerima dos penggalak Covid-19 setakat semalam.Berdasarkan data di laman web CovidNow, sejumlah 22,931,979 individu atau 98% daripada populasi sama telah melengkapkan dua dos vaksinasi, manakala 23,207,389 individu atau 99.2% menerima sekurang-kurangnya satu dos vaksin.Bagi populasi remaja berumur 12 hingga 17 tahun pula, sejumlah 2,792,830 atau 88.7% daripada populasi kumpulan itu telah melengkapkan vaksinasi, manakala 2,870,546 individu atau 91.2% menerima sekurang-kurangnya satu dos vaksin.Bagi vaksinasi harian, sebanyak 152,358 dos diberikan semalam meliputi 10,471 dos pertama, 1,506 dos kedua dan 140,381 dos penggalak menjadikan jumlah kumulatif dos vaksin diberikan di bawah Program Imunisasi Covid-19 Kebangsaan (PICK) sebanyak 64,264,073 dos.Sementara itu, Ketua Pengarah Kesihatan Dr Noor Hisham Abdullah menerusi hantaran di Facebook hari ini memaklumkan kadar kebolehjangkitan Covid-19 (Ro/Rt) pada jangkaan mengikut kes seharian semalam untuk seluruh negara adalah 1.39.Nilai RT mengikut pecahan negeri, Sarawak mencatatkan nilai RT tertinggi dengan 1.68, diikuti Perlis 1.65, Sabah (1.59), WP Labuan (1.51) dan Terengganu dengan nilai RT 1.40.Sementara itu, menurut portal Github kementerian kesihatan, 13 kematian akibat Covid-19 dilaporkan semalam dengan tiga di Selangor, dua kes direkodkan masing-masing di Kelantan, Perak dan Sabah manakala satu masing-masing di Kedah, Pulau Pinang, Terengganu dan Kuala Lumpur.


Kes harian lepasi 27,000 jangkitan, 86 lagi korban

27,004 kes baru Covid-19 direkodkan hari ini menjadikan jumlah keseluruhan sebanyak 3,927,437 kes.Sebanyak 29,450 pesakit turut dilaporkan sembuh, menjadikan jumlah keseluruhan kes sembuh sebanyak 3,596,453.Ketika ini 296,799 kes aktif direkodkan, dengan 286,599 atau 96.6% daripadanya sedang menjalani kuarantin kendiri.Dalam pada itu, 1,971  (0.7%) kes kini berada di pusat kuarantin sementara 7,856 (2.6%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 373 kes dan 225 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 58.7% dengan kes Covid-19 merangkumi 42.1% daripadanya.86 korban akibat wabak itu turut dilaporkan, termasuk 35 kes kematian di luar kemudahan hospital.Ketika ini, kes keseluruhan kematian adalah sebanyak 34,185 orang.


SPRM tahan pegawai kanan kerajaan, pesara berhubung rasuah RM700,000

Seorang pegawai kanan di sebuah jabatan kerajaan negeri dan seorang pesara kerajaan ditahan Suruhanjaya Pencegahan Rasuah Malaysia (SPRM) Sabah bagi membantu siasatan kes menerima rasuah kira-kira RM700,000 daripada sebuah syarikat kilang sawit.Menurut sumber kedua-dua suspek dipercayai meminta rasuah sebagai balasan untuk melindungi kegiatan pemalsuan pengisytiharan cukai jualan minyak sawit mentah setiap bulan kepada kementerian kewangan Sabah.Tindakan kedua-dua suspek telah menyebabkan kerugian jutaan ringgit kepada kerajaan negeri Sabah dan mereka ditahan pada jam 11 pagi tadi ketika hadir di pejabat SPRM Sabah, kata sumber berkenaan.Sementara itu, Pengarah SPRM Sabah S Karunanithy ketika dihubungi mengesahkan penahanan itu dan berkata kes tersebut sedang disiasat di bawah Seksyen 17(a) Akta Suruhanjaya Pencegahan Rasuah Malaysia 2009. Beliau berkata kedua-dua suspek ditahan selama 24 jam untuk siasatan lanjut dan dijangka permohonan reman akan dibuat di Mahkamah Majistret Kota Kinabalu esok. Pihaknya juga tidak menolak kemungkinan beberapa tangkapan susulan akan dibuat berhubung kes tersebut.


Putrajaya perkenal pakej internet untuk pelajar, keluarga kurang mampu

Putrajaya hari ini mengumumkan inisiatif baru berbentuk pakej prabayar dan peranti pintar khusus bagi membantu golongan remaja dan pelajar mendapat akses internet di bawah pakej remaja dan keluarga.Menteri Komunikasi dan Multimedia Annuar Musa berkata pakej itu juga turut diperluas kepada golongan yang kurang berkemampuan.“Pakej Remaja Keluarga Malaysia adalah pakej prabayar khusus untuk golongan remaja dan pelajar termasuk pelajar pascasiswazah,” katanya dalam satu kenyataan hari ini.“Dengan hanya RM10 sebulan dan dibayar untuk 3 bulan sebanyak RM30 mereka akan mendapat data 20GB untuk tiga bulan.“Selain itu, turut diberikan data 1GB percuma untuk aktiviti produktiviti setiap hari serta internet asas tanpa had.”Selain pakej prabayar internet, Annuar berkata Pakej Peranti Keluarga Malaysia diperkenalkan bagi membolehkan rakyat memiliki atau menaik taraf kepada peranti mudah alih secara percuma.Menurut Annuar, setiap keluarga memerlukan alat peranti pintar agar tidak ketinggalan dalam meneruskan kelangsungan hidup.“Pakej Peranti Keluarga Malaysia akan membolehkan rakyat Malaysia memiliki atau menaik taraf kepada peranti mudah alih dan VoLTE secara percuma.“Peranti tersebut dapat dimiliki dengan langganan serendah RM40 sebulan melalui kontrak selama 12 hingga 24 bulan tertakluk kepada jenis peranti dan perkhidmatan yang dilanggan.”Pakej tersebut turut termasuk 1GB data percuma untuk aktiviti produktiviti dengan setiap pengguna yang layak boleh melanggan sehingga dua pakej menggunakan kad pengenalan yang sama.


16 bekas ahli Umno cabar keputusan RoS, bukan parti itu

Enam belas bekas ahli Umno mencabar keputusan Jabatan Pendaftaran Pertubuhan Malaysia (RoS) yang memberikan pelanjutan masa untuk mengadakan pemilihannya dan bukan keputusan parti politik itu, panel lima hakim Mahkamah Persekutuan diberitahu hari ini.Peguam mereka Haniff Khatri Abdulla berhujah bahawa kesemua ahli Umno terbabit bukan mencabar keputusan dalaman parti politik itu secara langsung.Beliau berkata kumpulan itu mencabar keputusan RoS atas alasan pelanjutan masa yang diberikan dicemari dengan kepenyalahan undang-undang, keadaan tidak rasional dan prosedur yang salah.Haniff berhujah bahawa hakim Mahkamah Tinggi dan panel hakim Mahkamah Rayuan menyalahletakkan kebergantungan terhadap Seksyen 18C Akta Pertubuhan 1966.Mahkamah Tinggi menolak permohonan 16 bekas ahli Umno terbabit untuk mendapatkan kebenaran bagi memulakan semakan kehakiman mencabar kesahan parti politik itu atas alasan Seksyen 18C menyatakan bahawa seorang ahli tidak boleh membawa pertikaian berkaitan parti ke mahkamah.Bekas ahli Umno terbabit ialah Salihudin Ahmad Khalid, Noorhalimi Yahya, Mariam Mohd Ishak, Mohd Hafami Hanif, Saharudin Tukiman, Azaid Jani, Normalawati Hassan, Radiana Abd Manaf, Mohd Rafeek Rahim, Nurul Hanna Mohd Suhot, Kamarul Abd Wahid, Mohd Hikamal Md Hassim, Muzamzamir Abd Wahab, Norizam Jamaludin, Rohani Ahmad dan Muhamad Hafizi Hashim.Haniff juga berkata Seksyen 18C tidak terpakai dalam kes ini kerana ia tidak membabitkan keputusan RoS dan hanya terpakai kepada keputusan parti politik.Terdahulu, panel Mahkamah Persekutuan yang diketuai Hakim Besar Malaya Azahar Mohamed membangkitkan isu sama ada keputusan Mahkamah Tinggi dan Mahkamah Rayuan adalah betul dari segi fakta apabila bergantung kepada Seksyen 18C serta sama ada seksyen itu relevan dengan persoalan undang-undang yang terdapat dalam rayuan ini.Turut bersidang Hakim-Hakim Mahkamah Persekutuan iaitu Abdul Rahman Sebli, Hasnah Mohammed Hashim, Mary Lim Thiam Suan dan Datuk Rhodzariah Bujang. Prosiding itu berlangsung menerusi aplikasi Zoom.Peguam Kanan Persekutuan Shamsul Bolhassan pula berhujah perayu sebenarnya mencabar keputusan parti politik itu sambil menambah permohonan itu dibuat bagi melangkau Seksyen 18C.Mahkamah turut mendengar hujah berhubung isu locus standi (atau hak perundangan) bekas ahli Umno terbabit untuk memfailkan semakan kehakiman dan sama ada perkara itu bersifat akademik.Mohd Hafarizam Harun, yang mewakili Ab Rauf Yusoh, berhujah bahawa isu yang dibangkitkan perayu berhubung keputusan anak guamnya yang memberikan pelanjutan masa bagi mengadakan pemilihan parti tidak lagi wujud kerana ia dijalankan di semua peringkat pada Jun 2018.Kesemua 16 bekas ahli Umno telah memfailkan permohonan untuk kebenaran memulakan semakan kehakiman dan menamakan RoS serta Ab Rauf, dalam kapasiti beliau sebagai penjawat awam, selaku responden.Beliau berkata oleh itu, remedi daripada mahkamah tidak lagi diperlukan kerana ia akan menjejaskan semua pihak dalam parti tersebut dan menambah bahawa kesemua perayu tidak mempunyai locus standi kerana keahlian mereka telah ditamatkan.Kesemua 16 bekas ahli Umno telah memfailkan permohonan untuk kebenaran memulakan semakan kehakiman dan menamakan RoS serta Ab Rauf, dalam kapasiti beliau sebagai penjawat awam, selaku responden.Antara lain, mereka memohon perintah certiorari bagi membatalkan keputusan RoS seperti yang diumumkan menerusi kenyataan media bertarikh 5 Mac 2018 dalam memberikan Umno pelanjutan masa untuk mengadakan pemilihan parti sehingga 19 April 2019, yang melepasi tempoh maksimum.Mereka selanjutnya memohon perintah mandamus bagi memaksa RoS membubarkan sementara Umno dan menggantung semua aktiviti parti itu sehingga semakan kehakiman tersebut selesai.Pada 27 April 2018, Mahkamah Tinggi menolak permohonan kumpulan itu untuk mendapatkan kebenaran bagi memulakan semakan kehakiman dan mereka juga gagal di peringkat Mahkamah Rayuan pada November 2018.Tahun lepas, Mahkamah Persekutuan memberikan kebenaran kepada mereka untuk meneruskan rayuan berhubung dua persoalan perundangan.Mahkamah itu akan menetapkan tarikh lain untuk menyambung pendengaran rayuan tersebut dan semua pihak diarah memasukkan hujah tambahan berhubung isu sama ada Seksyen 18C terpakai dalam semakan kehakiman berkenaan.


Pakar jelaskan diet lebih murah, sihat ketika harga makanan naik

Kenaikan harga barang makanan terutama ayam dan telur, dua sumber protein utama di negara ini mungkin mengakibatkan golongan yang tidak berkemampuan untuk memilih alternatif lain yang mengenyangkan.
Pilihan-pilihan lain itu mungkin merupakan makanan yang tidak sihat seperti makanan segera, mi segera dan makanan proses sebagai ganti kepada nutrisi mereka.
Masalah nutrisi ini membimbangkan mengambil kira 20% kanak-kanak Malaysia berusia lima tahun ke bawah mengalami masalah tumbesaran terbantut, menurut laporan Tabung Kanak-Kanak Pertubuhan Bangsa-Bangsa Bersatu (Unicef) pada 2019.
Bercakap kepada MalaysiaNow, pegawai dietetik hospital dari Universiti Teknologi Mara, Nor Fatimah Ishak berkata, rakyat perlu mencari alternatif protein bagi memastikan bekalan protein mencukupi untuk keperluan harian.
Katanya, ini kerana trend ke arah makanan yang tidak sihat merupakan sesuatu yang tidak mustahil kerana rakyat Malaysia akan meningkatkan pengambilan karbohidrat berlebihan, minuman manis dan makanan ringan yang tinggi garam dan gula.
"Sumber protein yang lain adalah seperti ikan, tauhu, tempe, kekacang, makanan laut, dan daging.
"Keperluan harian protein adalah lebih kurang empat ke lima hidangan sehari sahaja untuk memastikan protein adalah mencukupi," katanya.
Harga ayam mencecah RM9.40 mengikut kadar harga siling yang ditetapkan oleh kerajaan baru-baru ini.
Purata keperluan ayam, menurut Menteri Pertanian dan Industri Makanan Ronald Kiandee, adalah sebanyak dua juta ekor sehari atau 62.9 juta ekor sebulan.
Kerajaan turut menguatkuasakan langkah pengharaman eksport ayam ke negara luar untuk mengimbangi bekalan ayam.
Sebanyak 30 juta biji telur ayam pula diguna oleh rakyat Malaysia dalam sehari.
Menurut Fatimah, pengambilan ayam sebanyak tiga hingga empat kali seminggu sudah mencukupi manakala pengambilan protein selebihnya perlu diambil daripada sumber-sumber lain.
Dalam piramid makanan Malaysia 2020, protein berada pada aras ketiga, yang mana pengambilannya disaran pada tahap sederhana.
Barakatun Nisak Mohd Yusof, pakar nutrisi dari Universiti Putra Malaysia menjelaskan, protein daripada tumbuhan, seperti tauhu dan tempe ialah protein lengkap yang membekalkan semua asid amino yang diperlukan tubuh badan.
"Perubahan sumber protein ini adalah lebih sihat. Ini kerana protein tumbuhan adalah rendah lemak tepu dan kaya dengan serat yang memberi bonus kepada kesihatan tubuh.
"Kajian epidemiologi menunjukkan apabila kita turut memasukkan protein tumbuhan dalam diet, ia turut terkait dengan penurunan risiko kematian disebabkan oleh pelbagai penyakit berbanding mereka yang hanya makan makanan berprotein dari sumber haiwan," katanya.
Kepelbagaian sumber protein haiwan dan juga tumbuhan mampu menjadikan kecukupan diet lebih optimum.
Katanya, kesedaran dan pengetahuan tentang pemilihan makanan perlu ditekankan tatkala rakyat berdepan dengan tekanan kuasa beli untuk mendapatkan sumber protein ekoran kenaikan harga barang.
Ini kerana harga makanan tidak sihat seperti makanan segera dan makanan yang diproses pada persepsi rakyat mungkin lebih murah berbanding makanan sihat.
Namun menurut Barakatun, makanan segera seperti burger ayam, nugget dan daging diproses tidak dikira sebagai sumber protein.
"Ia tinggi lemak, tinggi garam dan ada bahan pengawet yang dibuktikan boleh menyebabkan kanser.
"Makanan sihat tidak semestinya mahal. Protein tumbuhan biasanya lebih mampu milik berbanding protein haiwan," katanya.
Dalam pada itu, Fatimah berkata kenaikan harga ayam dan telur, jika dilihat dari sudut positif, mampu menjadi “wake-up call” untuk membantu rakyat mengawal pengambilan makanan yang berlebihan dan tidak sihat.


Biden memikul tanggungjawab mengisi harapan besar dunia pada Amerika

Joe Biden bukanlah personaliti terbaik untuk menjadi presiden Amerika Syarikat ke-46.Tetapi beliaulah satu-satunya tokoh yang ada untuk menamatkan kepresidenan Donald Trump.Sebab itulah dijangkakan kepresidenan Biden akan dilakukan bukan melalui kepimpinan beliau tetapi lebih dalam bentuk kolektif yang membawa agenda Parti Demokratik.Amerika adalah negara besar dengan penduduknya yang ramai.Ditambah pula sistem politik demokrasinya yang terbuka di mana setiap warga kelahiran negara itu berpeluang untuk menjadi presiden.Maka ruang bagi mendapatkan seorang ketua negara terbaik adalah luas.Sememangnya sistem demokrasi pelbagai parti negara itu berevolusi menjadi dwi-parti dalam bentuk Republikan dan Demokratik.Namun ia tetap merupakan mekanisme terbaik untuk memilih seorang presiden.Setiap presiden pula perlu mendapatkan sokongan dan bantuan daripada parti masing-masing, baik dari segi ideologi, jentera pilihan raya mahupun petugas-petugas lantikan politik.Tetapi akhirnya ketokohan kepimpinan seseorang presiden akan mencorakkan negara.Ini kerana presiden akan memberi kata putus akhir dalam sesuatu dasar walaupun maklum balas dan lobi dari parti masing-masing amat berpengaruh.Maka akan dapat dilihat dialektik antara presiden dan partinya yang mana jika personaliti presiden itu kuat, pengaruh partinya menjadi kurang.Apabila personaliti presiden lemah, pengaruh partinya akan jadi kuat.Biden dilihat mempunyai personaliti lemah berbanding presiden-presiden daripada Parti Demokratik yang dahulu seperti Barack Obama, Bill Clinton dan Jimmy Carter.Di sebelah Parti Republikan pula, presiden-presiden mereka ialah Donald Trump, George HW Bush, George W Bush dan Ronald Reagan.Dalam kalangan barisan presiden itu, George W Bush dilihat berpersonaliti lemah, dan di situ peranan Parti Republikan adalah kuat.Tetapi Biden mempunyai pengalaman lama dalam politik dan perkhidmatan kerajaan iaitu mencapai 50 tahun dengan jawatan tertingginya adalah sebagai naib presiden kepada Obama.Maknanya beliau adalah popular dalam kalangan Parti Demokratik.Tetapi tidak cukup popular untuk dicalonkan bagi jawatan presiden mewakili Parti Demokratik selepas Obama.Ia menunjukkan kedudukannya adalah lemah berbanding dengan Obama dan Hillary Clinton.Biden ada reputasi sebagai seorang yang lambat, pelupa dan mengantuk.Malah Obama dilaporkan tidak memandang tinggi kepada beliau semasa menjadi presiden dahulu.Oleh kerana personaliti Obama adalah dominan, maka Biden selaku naib presiden tidaklah menonjol.Seperti mana apabila Trump bersikap dominan, maka naibnya, Mike Pence tidak tampil.Jika Biden tidak dominan, maka naibnya, Kamala Harris akan menonjol kelak.Ini telahan awal, mungkin Biden tiba-tiba berubah dan menjadi seorang presiden yang dominan dan menonjol.Perkara itu boleh berlaku.Namun, melihat arahan-arahan eksekutif yang ditandatangani Biden sebaik saja beliau diberikan kuasa, pada umumnya ia disediakan oleh jentera Parti Demokratik.Sememangnya ada fenomena ketandusan kepimpinan di Amerika selepas Obama.Bagi penggal kedua presiden itu, Parti Republikan mengemukakan John McCain untuk melawannya.Walaupun McCain kalah tetapi beliau mempunyai ketokohan untuk menyandang jawatan presiden.Tetapi selepas Obama, Parti Republikan hanya mampu mengemukakan Trump yang walaupun popular dalam kalangan golongan kanan Amerika tetapi beliau tidak mempunyai pengalaman politik dan bukan orang parti.Di pihak Parti Demokratik pula, mereka mengemukakan Hillary Clinton, walaupun layak menyandang jawatan presiden tetapi tidak cukup popular hinggakan beliau dapat dikalahkan oleh Trump.Dalam pilihan raya presiden pada November 2020, sekali lagi Parti Republikan gagal mengemukakan calon lain daripada Trump.Sementara Parti Demokratik mempunyai pilihan antara Bernie Sanders dan Biden.Walaupun Sanders mempunyai personaliti lebih kuat daripada Biden, tetapi ideologi beliau, sosialis demokratik adalah terlalu kiri bagi Amerika, maka Biden dipilih sebagai calon bagi Parti Demokratik.Dalam keadaan presiden lemah, maka adalah penting bagi parti untuk berada pada keadaan kuat.Kuat di sini bermaksud ia tersusun dan mempunyai ahli politik yang mampu untuk membantu presiden.Dalam hal ini, selepas presiden dan naibnya, yang akan menjayakan jawatan itu adalah Kabinet.Kuasa melantik anggota Kabinet berada di tangan presiden.Dalam amalan politik Amerika pula, anggota Kabinet boleh dilantik dari mana-mana parti atau tidak ada parti pun.Iaitu tidak semestinya daripada parti presiden.Contohnya, Biden bukan saja boleh melantik anggota Kabinet daripada Parti Demokratik tetapi juga dari parti lawannya, Republikan.Namun, tentulah keutamaan adalah dari parti sendiri terutama jawatan setiausaha negara.Di Amerika, setiausaha negara adalah menteri luar yang bertaraf perdana menteri.Maka yang membekalkan anggota Kabinet dan petugas lantikan politik adalah pihak parti.Selain itu, akan memudahkan presiden, jika partinya turut menguasai Kongres dan Dewan Perwakilan.Jadi parti yang kuat akan dapat membantu presiden yang lemah.Tetapi apa yang membantu Biden, sama ada semasa kempen mahupun ketika mula beberapa hari menyandang jawatan itu adalah keadaan Trump yang “tidak normal”.Dalam sejarah kontemporari Amerika, Trump akan tercatat sebagai presiden yang “tidak normal”.Mungkin pada zaman silam ada juga presiden Amerika yang “tidak normal” tetapi selepas Perang Dunia Kedua apabila negara itu muncul sebagai kuasa besar, Trump adalah satu-satunya yang “tidak normal”.Apa yang dimaksudkan dengan ” tidak normal” ialah perilaku serta tindakan-tindakannya berlawanan dengan konvensyen pemimpin Amerika, baik daripada Parti Republikan mahupun Demokratik.Sebab itu, ramai juga pemimpin Parti Republikan yang menolak Trump.Mereka ini dipercayai mengundi Biden.Ini termasuklah bekas presiden, George W Bush.Jadi apa yang Biden lakukan semasa kempen adalah menyatakan dirinya mahu mengembalikan Amerika ke landasan “normal” di mana ia digelincirkan oleh Trump.Jadi pengundi Amerika yang menolak Trump, tidak kiralah sama ada mereka sokong Biden atau tidak bertindak mengundi Biden kerana mahu menghalang Trump kembali berkuasa.Sebenarnya apa yang mengejutkan dalam pilihan raya presiden itu bukanlah kemenangan Biden tetapi mengapa beliau tidak menang besar sedangkan jelas Trump berperangai “tidak normal” , memalukan Amerika dan membawa bukan saja negara itu, tetapi dunia kepada keadaan bahaya.Ini bermakna, terdapat bilangan besar rakyat Amerika yang walaupun mungkin tidak menyokong Trump tetapi menolak institusi politik yang ada termasuk Parti Demokratik dengan mengianggap mereka sebagai elitis, meminggirkan rakyat biasa dan tidak akan melakukan sebarang perubahan.Mereka menggunakan Trump untuk menolak institusi sedia ada dengan mengharapkan perubahan.Biden dan Parti Demokratik sedar tentang perkara ini.Sebab itu, dalam ucapan pertamanya, Biden menyatakan beliau adalah presiden untuk semua rakyat Amerika, bukan saja untuk penyokong beliau, tetapi juga para pengundi Trump.Pada hari pertama lagi beliau menunjukkan tindakan segera untuk mengembalikan Amerika ke landasan “normal.”Biden membatalkan banyak arahan Trump dan mengembalikan Amerika pada keadaan semasa Obama dengan menepati dasar daripada agenda Parti Demokratik.Pada sidang media pertama Jurucakap White House Jennifer Psaki menekankan kepada soal demokrasi, kebenaran dan ketelusan.Katanya, perbezaan pendapat pasti berlaku dan keadaan itu patut diterima dalam amalan demokjrasi.Biden dan Parti Demokratik menggalas cabaran besar untuk memenuhi harapan rakyat Amerika dan juga dunia bagi mengembalikan negara itu sebagai pemimpin global iaitu di samping menghalang negara itu jatuh kepada pemimpin seperti Trump.Adalah suatu realiti politik hari ini golongan populis kanan yang cenderung kepada neo-fasisme masih menjadi ancaman bukan saja di Amerika tetapi juga di Eropah.Golongan ini pula tidak keberatan untuk menggunakan kekerasan.


Terlalu banyak tuntutan boleh jejaskan perniagaan, kata kumpulan majikan

Persekutuan Majikan-Majikan Malaysia (MEF) hari ini menggesa kerajaan menangguhkan beberapa pindaan dalam Akta Kerja 1955 yang dilihat memberi manfaat kepada pekerja, di mana ia dilihat akan menambah beban ke atas majikan yang masih bergelut dalam berdepan cabaran ekonomi ketika ini.
Dalam satu kenyataan, Presiden MEF Syed Hussain Syed Husman berkata majikan perlu diberi masa untuk memulihkan kedudukan syarikat mereka kerana sektor perniagaan terjejas teruk akibat sekatan pergerakan yang dilaksanakan di seluruh negara sejak dua tahun lalu bagi membendung penularan Covid-19.
"MEF sokong beberapa perubahan yang dibuat, tetapi isunya adalah mengenai tempoh masa ia dilaksanakan,” katanya.
"Sekarang bukan masa yang sesuai untuk memperkenalkan pelbagai perubahan di mana ia akan menambah kos perniagaan."
Syed Hussain merujuk kepada pindaan yang dijadual berkuat kuasa pada 1 September, melibatkan kenaikan kos kerja lebih masa setahun, pengurangan waktu bekerja dari 48 jam seminggu kepada 45 jam, dan penambahan tempoh cuti materniti, dan cuti paterniti selama seminggu bagi setiap kelahiran.
Secara keseluruhannya, beliau berkata semua pindaan yang dibuat itu menyebabkan kos tambahan sebanyak RM110.99 bilion setiap tahun.
Berkuat kuasa 1 Mei, katanya, majikan terpaksa menanggung kos gaji tambahan sebanyak RM14 bilion setahun berikutan kenaikan gaji minimum dari RM1,100/RM1,200 sebulan kepada RM1,500.
“Sesetengah majikan masih bergelut bagi melaksanakan kadar gaji minimum baru secara penuh,” katanya.
"Sesetengah majikan dilaporkan tidak dapat mematuhi perintah itu. Secara umumnya, majikan berusaha untuk mematuhi perintah berkanun itu, tetapi terdapat situasi di mana mereka tidak dapat melakukannya kerana mereka tidak mempunyai keupayaan kewangan untuk berbuat demikian."
Syed Hussain berkata majikan juga perlu menangani perkara lain termasuk ketetapan untuk pelaksanaan cara kerja yang fleksibel yang ketika ini masih tiada garis panduannya, selain kelayakan untuk 60 hari cuti kemasukan hospital setiap tahun selain cuti sakit, dan prosedur baru permohonan pekerja asing.
"Terlalu banyak perubahan berlaku akan menjejaskan perniagaan dalam tempoh yang mencabar ini," katanya.
"MEF merayu kepada kerajaan untuk memberi lebih banyak masa kepada sektor perniagaan untuk beralih bagi melaksanakan tuntutan-tuntutan baru tersebut. Terdapat keperluan untuk tidak menyegerakannya bagi memberi ruang kepada perniagaan untuk lebih bersedia.”


Vaksin AstraZeneca diberikan kepada orang ramai secara sukarela, kata Khairy

Kerajaan bersetuju vaksin AstraZeneca akan diberi kepada orang ramai secara sukarela melalui pusat pemberian vaksin khas, kata Menteri Penyelaras Program Imunisasi Covid-19 Kebangsaan Khairy Jamaluddin.Katanya, penggunaan vaksin AstraZeneca hanya akan disediakan kepada orang ramai yang mendaftar untuk janji temu di pusat pemberian vaksin khas.“Kita ingin umumkan bahawa vaksin AstraZeneca tidak akan digunakan dalam program vaksin biasa, kita akan membuka pusat pemberian khas bagi vaksin AstraZeneca,” katanya pada sidang media di Putrajaya hari ini.“Jadi, kita ambil langkah proaktif untk kita terus guna vaksin AstraZeneca .”Beliau berkata keputusan ini dibuat atas dasar kebimbangan orang ramai tentang keberkesanan vaksin AstraZeneca.“Kita tak nak bazirkan vaksin yang selamat dan berkesan ini.“Tapi kita memahami mungkin sains dan fakta tidak dapat mengatasi kebimbangan orang ramai dan berita palsu yang tular tentang vaksin ini,” katanya.Menurut Khairy, 268,600 dos pertama vaksin AstraZeneca akan diberikan kepada penduduk Selangor dan Kuala Lumpur sebagai permulaan.Katanya, ini kerana kes harian Covid-19 yang masih tinggi di kedua-dua negeri berkenaan.“Keputusan ini dibuat oleh menteri kesihatan dan saya atas pertimbangan kawalan wabak.“Kes harian di Selangor dan Kuala Lumpur masih lagi tinggi jadi kita buat keputusan untuk memberi 268,600 dos kepada Kuala Lumpur dan Selangor,” katanya.Khairy juga berkata orang ramai berumur 18 tahun ke atas boleh membuat pendaftaran dalam satu sistem tempahan khas yang dibuka untuk janji temu.“Ia akan dilaksanakan berdasarkan kaedah first come first serve kepada semua. Kita tak hadkan kepada golongan fasa dua sahaja,” katanya.


'Gantung mi di telinga' ketika dengar Putin berucap, ahli politik Rusia didenda

Seorang ahli politik tempatan Rusia didenda hampir AS$2,000 (kira-kira RM9,000) pada Khamis kerana "mencemarkan nama baik angkatan tentera" dengan meletakkan spageti di telinganya sewaktu mendengar ucapan Presiden Vladimir Putin, kata kumpulan pemantau hak asasi manusia.
Mikhail Abdalkin disabitkan atas kesalahan melakukan aksi lagak ngeri, yang dirakamnya dan disiarkan di media sosial, berdasarkan pepatah Rusia bahawa seseorang diikat atau ditipu mempunyai mi di telinga mereka.
Ini bermaksud beliau tidak mempercayai kandungan ucapan yang disampaikan Putin pada 21 Februari, sejurus sebelum ulang tahun pertama pencerobohan negara itu ke atas Ukraine.
Kumpulan pemantau OVD-Info memetik Abdalkin, seorang komunis dari wilayah Samara, sebagai berkata ia adalah satu isyarat ironis untuk menyatakan ketidakpuasan hatinya terhadap "presiden mengenai masalah politik dalaman".
Dia didenda AS$1,950.
Parlimen Rusia bulan ini mengetatkan undang-undang yang diluluskan sejurus selepas pencerobohan yang kini menetapkan denda atau hukuman penjara sehingga 15 tahun kerana memburukkan atau menyebarkan berita palsu tentang angkatan tentera atau orang lain, seperti kumpulan upahan Wagner, yang mengambil bahagian dalam perang di Ukraine.


Kriteria baru hitungan kalendar tentukan tarikh 1 Syawal, menurut ahli falak

Kerajaan Malaysia menggunakan kriteria baru untuk menghitung kalendar hijrah bagi menentukan tarikh penting seperti Hari Raya Aidilfitri, kata seorang ahli falak selepas rakyat Malaysia meluahkan rasa terkejut apabila Hari Raya yang dijangkakan pada Selasa diumumkan esok.Ahli Jawatankuasa Ahli Falak Pahang Ahmad Irfan Ikmal Hisham dalam satu hantarannya di laman sosial menjelaskan, kriteria tersebut dikenali sebagai 3-6-4.“Umur jam tidak lagi menjadi kriteria, sebaliknya dinilai sekiranya bulan pada waktu Maghrib melebihi ketinggian 3 darjah, dan jarak lengkung melebihi 6.4 darjah.“Sekiranya sama atau lebih, esok diisytiharkan bulan baru. Sekiranya tidak, maka istikmal kepada 30 hari,” katanya dalam sebuah kenyataan.Malam tadi, penyimpan mohor besar raja-raja mengumumkan tarikh 1 Syawal yang jatuh pada 2 Mei, ketika orang ramai menjangkakan hari raya jatuh pada 3 Mei.Ia merupakan perkara yang pernah terjadi beberapa kali di Malaysia.Perak dan Johor pada Jun 1982 menyambut Hari Raya Aidilfitri satu hari lebih awal daripada ngeri-negeri lain seluruh Malaysia.Orang ramai juga membandingkan tarikh 1 Syawal Malaysia dengan beberapa negara lain seperti Arab Saudi, Indonesia dan Brunei.Irfan yang juga pensyarah Pusat Sains Kemanusiaan Universiti Malaysia Pahang berkata, tahun ini menyaksikan perbandingan dibuat antara kriteria lama iaitu 2-3-8.Katanya, hisab menggunakan kriteria lama akan mencadangkan Hari Raya Aidilfitri pada 2 Mei, sementara dengan kriteria baru akan mencadangkan Raya pada 3 Mei.Malaysia menggunakan rukyah dan imankanur rukyah bagi menentukan bilangan hari dalam sebulan, sama ada 29 atau 30 hari.“Umat Islam di Malaysia sejak bertahun lamanya selesa dengan takwim tahunan yang disediakan oleh pihak berkuasa agama. Mereka mengandaikan takwim itu tepat.“Hakikatnya, ketepatan takwim itu, khasnya untuk bulan Ramadan, Syawal dan Zulhijjah, masih tertakluk kepada hasil rukyah yang akan diisytiharkan oleh Penyimpan Mohor Besar Raja-Raja,” tambahnya.Justeru, beliau menggesa orang ramai untuk menyakini praktis di Malaysia dilakukan tanpa sebarang kepentingan selain menggunakan hasil perkembangan dan data bertahun-tahun.“Prosesnya dikawal oleh ramai pemerhati, penyelidik dan pakar falak. Dokumentasi juga boleh diperolehi secara terbuka tanpa sembunyi,” katanya.


Pendedahan: Amaran pakar kesihatan berhubung ventilator dijual ahli perniagaan Malaysia kepada Hungary

Seorang ahli perniagaan Malaysia yang diberikan kontrak berbilion dollar untuk membekalkan peralatan perubatan kepada kerajaan Hungary pada 2020 menjual alat bantuan pernafasan atau ventilator yang disifatkan oleh doktor Britain boleh membahayakan nyawa pesakit, MalaysiaNow kini boleh dedahkan.Model “Shangrila 510S” dan “SH300” yang merupakan ventilator buatan China adalah antara ribuan bekalan alatan itu yang dijual kepada Hungary oleh seorang ahli perniagaan Malaysia Vinod Sekhar, yang terkenal rapat dengan Presiden PKR Anwar Ibrahim.Beliau juga turut mempunyai rantaian syarikat dan organisasi yang beroperasi di bawah Petra Group.Vinod adalah individu yang terlibat dalam siasatan pengubahan wang haram dilancarkan oleh beberapa agensi termasuk Suruhanjaya Pencegahan Rasuah Malaysia (SPRM) di mana agensi itu menyerbu pejabat Petra Group di Bangsar pada November lalu.Maklumat yang diberikan kepada MalaysiaNow oleh wartawan penyiasatan Hungary menunjukkan dua model tersebut adalah antara 6,258 unit ventilator yang dibeli Budapest dalam sebuah kontrak kontroversi diluluskan Menteri Luar dan Perdangangan negara Eropah itu pada 2020, ketika pandemik Covid-19 sedang memuncak.Salinan dokumen perjanjian kontrak yang dilihat MalaysiaNow menunjukkan Budapest bersetuju untuk membayar GR Technologies Sdn Bhd milik Vinod sebanyak AS$559,600,000 bersamaan dengan RM2.4 bilion ketika kontrak itu ditandatangani pada Mei 2020.Amaran doktor di United KingdomBagaimanapun, sebulan sebelum perjanjian kontrak itu dimeterai, doktor-doktor kanan Britain memberi amaran bahawa ventilator jenis “Shangrila” yang dibeli oleh United Kingdom dari China tidak berfungsi, boleh membahayakan dan bahkan boleh menyebabkan kematian pesakit jika digunakan di hospital.Mereka menyuarakan masalah-masalah penyelenggaraan dan bekalan oksigen selain manual penggunaan yang mengelirukan berhubung model tersebut selain turut berkata ventilator tersebut dihasilkan bagi kegunaan ambulans dan bukannya untuk hospital.“Kami percaya jika digunakan, ia boleh membawa mudarat kepada pesakit, dan kemungkinan besar boleh menyebabkan kehilangan nyawa,” kata sekumpulan doktor kanan dalam sebuah surat pada 13 April 2020 seperti dilaporkan NBC News.“Kami berharap ventilator ini ditarik semula dan digantikan dengan peralatan yang lebih mampu menyediakan penjagaan intensif bagi pernafasan pesakit-pesakit kami,” kata surat itu lagi.Laporan audit UK (kiri) dan amaran kesihatan yang dikeluarkan oleh pihak berkuasa Colombia (kanan), memberi amaran tentang bahaya model ventilator Shangrila 510S dan SH300, model buatan China yang dibekalkan oleh Vinod Sekhar ke Hungary.Lebih kurang lima bulan kemudian, laporan setebal 60 muka surat dikeluarkan ketua audit UK mengenai pembelian ventilator bagi hospital kerajaan sebagai respons terhadap pandemik Covid-19 turut mengesahkan kebimbangan tersebut.Laporan itu juga mendedahkan Jabatan Kesihatan dan Penjagaan Sosial UK menarik semula penggunaan 750 unit ventilator “Shangrila 510S” dan membatalkan pembelian lanjut sebanyak 1,250 unit ventilator jenis itu daripada pembuatnya di Beijing.“Bagaimanapun, ia menarik semula penggunaan alatan itu, sebagai respons terhadap kebimbangan yang dibangkitkan pengamal perubatan yang menguji ventilator tersebut tetapi menyimpulkan ia tidak sesuai untuk kegunaan penjagaan kesihatan yang intensif,” kata laporan audit tersebut, sambil menambah dakwaan tersebut turut disahkan oleh pasukan klinikal.Penarikan semula penggunaan 750 ventilator yang dibeli dengan harga £3,000 setiap satu itu menyebabkan kerajaan UK kerugian sebanyak £2.2 juta (RM12.4 juta).Ventilator sebabkan kematian di ColombiaSekitar waktu yang sama ketika laporan audit UK itu dikeluarkan, pihak berkuasa kesihatan Colombia turut mengeluarkan amaran sebuah model lagi iaitu SH300 boleh menyebabkan kematian selepas enam pesakit meninggal dunia adalah berkait dengan penggunaan alat bantuan pernafasan tersebut.National Institute for Food and Drug Surveillance di Colombia turut mengarahkan supaya SH300 tidak digunakan di kemudahan hospital selepas ia mendapati ventilator itu boleh berhenti berfungsi atau terpadam secara tidak dijangka, selain turut mengeluarkan data yang salah dan beberapa isu ketidaksesuaian lain.Institut itu berkata ia menerima 34 laporan insiden serius disebabkan ventilator tersebut melibatkan 12 hospital yang merawat pesakit Covid-19 sejak Julai 2020.Amaran berhubung ‘ventilator bawa maut’Sementara itu, di Hungary, ketika pembelian ventilator tersebut dari GR Technologies, Dewan Perubatan Hungary memberikan amaran bahawa “kematian dalam kalangan mereka yang memerlukan rawatan ventilator dan intubasi adalah sangat tinggi”.Ia turut menggesa kerajaan Hungary untuk menyiasat sama ada ventilator itu berfungsi secara baik atau ia mempunyai masalah kualiti.Penghantaran ventilator yang dipunggah semasa tiba di Hungary pada Mei 2020, di mana alatan perubatan itu dibeli secara kontroversi oleh Budapest pada kemuncak pandemik Covid-19. Gambar: kormany.huPembelian peralatan perubatan oleh Hungary pada 2020 itu disifatkan sebagai pembelian tunggal terbesar oleh negara yang merupakan anggota Kesatuan Eropah, di mana ia menimbulkan kemarahan ahli politik blok pembangkang negara itu yang menyifatkan kontrak tersebut sebagai tidak telus, terlalu mahal dan menyebabkan mereka berdepan lebihan bekalan.Pendedahan berhubung ventilator yang mendatangkan mudarat kesihatan dibekalkan ke negara itu menyebabkan bantahan terhadap kerajaan Perdana Menteri Viktor Orban menjelang pilihan raya Parlimen pada April depan.“Kos purata bagi satu ventilator dengan harga AS$89,500 itu sendiri adalah satu perkara yang melampau, namun jika kita tambah dengan maklumat dari UK dan Colombia – bahawa dua jenis ventilator tersebut berbahaya dan penggunaannya boleh menyebabkan kematian pesakit – isu ini kini menjadi isu risiko kesihatan dan keselamatan negara kami,” kata Márton Tompos yang mengetuai jawatankuasa antirasuah parti pembangkang Momentum kepada MalaysiaNow.“Selepas kami kalahkan kerajaan Orban yang amalkan rasuah ini, kami akan lancarkan siasatan besar-besaran terhadap pembelian dan peranan mereka yang terlibat dalam transaksi yang memalukan ini,” tambahnya.Pandangan ini juga turut disuarakan badan pemantau anti rasuah Transparency International-Hungary (TI-Hungary) yang menggesa Budapest untuk mendedahkan butiran pembeian peralatan perubatan dari Vinod.TI-Hungary berkata ada beberapa persoalan mengenai apakah kontrak yang diberikan kepada GR Technologies memenuhi undang-undang ketelusan di Hungary.“Dalam kes ini, tidak jelas bagaimana kerajaan Hungary boleh memilih atau merekrut GR Technologies bagi membekalkan alat bantuan pernafasan dan alatan lain yang berkaitan,” kata ketua hal ehwal undang-undangnya, Miklos Legati kepada MalaysiaNow pada Ogos tahun lalu.


1,772 kes baru Covid-19, 696 di Kuala Lumpur

Sebanyak 1,772 kes baru Covid-19 dikesan hari ini termasuk 12 jangkitan import, menjadikan angka keseluruhan penularan dalam negara berjumlah 86,618 kata Ketua Pengarah Kesihatan Dr Noor Hisham Abdullah.Katanya, sebanyak 1,084 pesakit pulih dan dibenarkan pulang, menjadikan jumlah keseluruhan angka sembuh 71,681 kes atau 82.8%.“Wilayah Persekutuan Kuala Lumpur mencatatkan kes harian tertinggi iaitu sebanyak 696 kes atau 39.9%. Daripada jumlah itu sebanyak 567 kes dilaporkan daripada Kluster Tapak Bina Damanlela melibatkan generasi kelima dan keenam,” katanya dalam satu kenyataan.Tambah Noor Hisham, Selangor merekodkan sejumlah 503 kes atau 28.4%, diikuti Sabah dengan 260 kes (14.7%).Katanya, kes aktif dengan kebolehjangkitan pula berjumlah 14,515 kes.“Daripada jumlah itu 118 pesakit dirawat di Unit Rawatan Rapi termasuk 56 memerlukan bantuan alat pernafasan,” katanya.Dukacita dimaklumkan terdapat tiga lagi kematian dilaporkan, menjadikan jumlah mangsa yang maut meningkat kepada 422 orang.


Ismail anggap kerjasama Umno-PH kahwin paksa yang bakal roboh

Bekas naib presiden Umno Ismail Sabri Yaakob meneruskan kritikan terhadap kerajaan berusia lima bulan dipimpin oleh Anwar Ibrahim, menyamakan gabungan partinya dengan Pakatan Harapan (PH) sebagai "perkahwinan paksa" yang mungkin sukar untuk bertahan lama merujuk kepada kenyataan terbaru antara pemimpin Umno dan DAP.
Bekas perdana menteri itu berkata keretakan dalam gabungan itu sudah boleh dilihat apabila sekurang-kurangnya dua pemimpin kanan Umno Johor menegur beberapa pemimpin DAP dan PKR kerana melontarkan komen yang disifatkan sebagai menghina parti Melayu itu.
"Setakat ini, baru permulaan. Kita tengoklah. Saya tak mahu komen lebih. Tapi dah ada dah, DAP komen tentang Umno, Umno komen tentang DAP," katanya kepada pemberita semalam.
"Itulah saya kata, kahwin paksa tak boleh. Kahwin mesti suka sama suka. Suka sama suka bukan setakat di peringkat kepimpinan tetapi di akar umbi juga mesti menerima perkahwinan ini. Kalau tidak, inilah akan berlaku. Mungkin akan lebih teruk lagi. Kita tunggu dan lihat," tambah Ismail.
Ahli Majlis Tertinggi Umno Nur Jazlan Mohamed baru-baru ini membidas pemimpin PH kerana mempertikaikan keputusan parti itu menyertai kerajaan campuran demi kelangsungan politiknya selepas ditolak oleh pengundi Melayu dalam pilihan raya umum tahun lepas.
Jazlan mendakwa DAP menjadi liabiliti kepada kerajaan campuran untuk memenangi semula sokongan orang Melayu.
"Survival mereka hanya bergantung kepada kerusi majoriti Cina dan kerusi campur untuk menang 80 kerusi pada PRU15 lalu," beliau dilaporkan sebagai berkata.
Sementara itu, Speaker Dewan Undangan Negeri Johor Puad Zarkashi mengecam Lim Kit Siang selepas pemimpin DAP itu membantah permohonan pengampunan diraja untuk bekas perdana menteri Najib Razak yang sedang menjalani hukuman penjara.
"Mereka takut jika Najib bebas. Dia ancaman kepada PH dan Anwar. Mereka takut, Umno tambah kuat melalui gabungan Najib-Zahid," kata Puad.
Ismail, yang merupakan antara pemimpin Umno menentang tindakan presiden parti Ahmad Zahid Hamidi untuk menyokong Anwar susulan Parlimen tergantung pada pilihan raya tahun lepas, berkata perlu ada cinta dalam perkahwinan.
"Kahwin paksa memang tak akan tahan lama. Kalau kahwin paksa seperti ini, tidak ada perasaan cinta antara satu sama lain, akhirnya akan berlakulah keretakan dan mungkin akan berlaku keretakan membawa belah dan sebagainya," katanya.
Anwar dan pemimpin kerajaan menganggap pentadbiran mereka sebagai "kerajaan perpaduan" demi memenuhi titah Yang di-Pertuan Agong kepada pemimpin politik untuk membentuk kerajaan campuran susulan keputusan pilihan raya pada November lalu, yang menyaksikan tiada satu gabungan mendapat majoriti mudah.
Selepas menghadap Agong, Anwar dilaporkan bersetuju dengan titah itu manakala Pengerusi Perikatan Nasional (PN) Muhyiddin Yassin berkata gabungannya lebih rela menjadi pembangkang daripada bekerjasama dengan PH.
PN yang ditunjangi Bersatu dan PAS, menewaskan Umno dalam pilihan raya lalu, meraih sokongan daripada penyokong parti pemerintah di kebanyakan kawasan di Semenanjung.
Trend yang sama mungkin dilihat dalam enam pilihan raya negeri akan datang, di mana penganalisis berpendapat kerjasama PH-Umno tidak akan memihak kepada parti Melayu dalam usahanya untuk memenangi semula sokongan terutamanya dalam kalangan pengundi muda.


Kelayakan atlet dibatalkan ikut peraturan, tapi masih ada ruang untuk rayuan, kata pakar

Malaysia masih boleh kemukakan rayuan walaupun World Para Athletics (WPA) menolak rayuan sebelum ini berhubung keputusan acara lontar peluru F20 yang menyaksikan atlet negara Muhammad Ziyad Zolkefli dibatalkan pingat emas dimenanginya disebabkan kesilapan teknikal.Pengamal undang-undang sukan, Nik Erman Nik Roseli menjelaskan, namun ia mungkin akan mengambil masa yang lama.“Ia tidak dapat diketahui sama ada hari ini atau esok,” katanya kepada MalaysiaNow.“Keputusan akan bergantung kepada alasan yang dikemukakan. Yang penting adalah alasan diberi tidak menunjukkan kesalahan atlet itu sendiri.”Ziyad yang memecahkan rekod dunia dua kali dan boleh memenangi emas dalam acara tersebut diklasifikasikan sebagai “Did Not Start” (DNS) atau tidak memulakan aksi berikutan protes yang dikemukakan terhadapnya.Erman berkata Ziyad dibenarkan bertanding dalam acara lontar peluru dalam Sukan Paralimpik Tokyo 2020 pada Selasa kerana pengadil masih belum membuat keputusan sama ada untuk membatalkan penyertaannya atau tidak.Katanya, berdasarkan kenyataan yang dikeluarkan oleh Olahraga Para Dunia, Ziyad dibenarkan bertanding secara bersyarat.“Dalam situasi seperti ini, pengadil diberi dua pilihan, sama ada tidak membenarkan atlet bertanding atau bertanding secara bersyarat kerana masih belum membuat keputusan,” katanya.“Sebab itu ia dibatalkan selepas acara tamat. Kenyataan rasmi menyatakan Ziyad dibenarkan bertanding secara bersyarat.“Maksudnya, ketika dia sedang bertanding, Zyiad memang tahu keputusan masih belum dibuat lagi.”Erman berkata, walaupun ia disifatkan sebagai hukuman berat, jawatankuasa itu berhak membuat keputusan tersebut selepas ia diperuntukkan dalam undang-undang temasya Sukan Paralimpik.“Walaupun pandangan peribadi saya tidak setuju dengan keputusan itu, tetapi peraturan yang diperuntukkan sememangnya jelas bahawa pengadil boleh membuat keputusan tersebut (membatalkan kemenangan Ziyad).“Sama ada ia (hukuman) berat atau tidak, mungkin tidak relevan sebab sudah ditulis dalam peraturan. Justeru, berdasarkan kenyataan yang diberikan, tindakan itu tidak melampau.“Ya, ini menunjukkan jawatankuasa mengikut ‘by the book’. Jika kata tak boleh lewat, maka tidak boleh datang lewat,” katanya.Kejayaan Ziyad meraih pingat emas serta memecahkan rekod dunia dalam acara lontar peluru F20 Sukan Paralimpik dibatalkan ekoran protes dilakukan kem Ukraine.Selain Ziyad, protes itu turut dikemukan terhadap altet dari Australia, Todd Hodgetts dan Ecuador, Jordi Patricio kerana lewat memasuki bilik menunggu sebelum pertandingan dimulakan.Susulan itu, pingat emas menjadi milik Maksym Koval dengan catatan 17.34 meter, menjadikan ia rekod dunia, semantara pingat perat dirangkul Oleksandr Yarovyi dengan catatan balingan 17.30 meter.Pingat gangsa dimiliki atlet dari Greece, Efstratios Nikolaidis yang dengan catatan 15.93 meter.


Ringgit dibuka kukuh menjelang pengumuman kadar faedah di AS

Ringgit dibuka lebih kukuh berbanding dolar Amerika Syarikat hari ini berikutan minat belian baru, menjelang mesyuarat Rizab Persekutuan Amerika Syarikat (Fed) pada 27 hingga 28 Julai, kata seorang penganalisis.
Pada jam 9 pagi, mata wang tempatan menambah nilai kepada 4.4510/4535 berbanding dolar AS daripada penutupan Jumaat lepas pada paras 4.4515/4545.
Ketua Ekonomi Bank Islam Malaysia Mohd Afzanizam Abdul Rashid, berkata mesyuarat itu akan menjadi perhatian utama kerana Fed dijangka menaikkan kadar faedah antara 75 dan 100 mata asas.
"Harapan untuk perubahan dalam taktik mereka mungkin agak jauh. Namun begitu kemungkinan sentiasa ada terutamanya apabila terdapat tanda-tanda kelembapan ekonomi berdasarkan bacaan awal dalam Indeks Pengurus Pembelian yang jatuh baru-baru ini," katanya kepada Bernama.
Beliau juga berkata, ringgit dijangka lemah minggu ini.
Walaupun mata wang tempatan dibuka lebih kukuh berbanding dolar AS, ringgit diniagakan lebih rendah berbanding sekumpulan mata wang utama yang lain.
Ringgit menyusut nilai berbanding dolar Singapura kepada 3.2019/2042 daripada 3.2011/2038 pada penutup Jumaat dan lebih rendah berbanding pound Britain kepada 5.3243/3273 daripada 5.3187/3222 sebelumnya.


FTX beritahu RM1.8 bilion mata wang kripto digodam

Tukaran kripto bankrap FTX dalam laporan semalam menyatakan kepada pemiutang bahawa kira-kira RM1.8 bilion dalam mata wang kripto dicuri akibat aktiviti penggodaman.
Kira-kira RM1.4 bilion dalam kripto digodam daripada pertukaran antarabangsa FTX dan RM390 juta digodam daripada bursa AS sejak ia memfailkan kebankrapan pada 11 November, kata Ketua Pegawai Eksekutif John Ray dalam satu kenyataan berasingan.
Pengasas FTX Sam Bankman-Fried dituduh mencuri berbilion-bilion dolar daripada pelanggan FTX untuk membayar hutang yang ditanggung oleh dana lindung nilai tertumpu kriptonya, Alameda Research. Bankman-Fried bagaimanapun mengaku tidak bersalah atas tuduhan penipuan.
Minggu lalu, FTX memberitahu hakim kebankrapan di Delaware bahawa ia memulihkan lebih RM22 bilion dalam mata wang kripto, tunai dan sekuriti cair, sembilan minggu selepas mengisytiharkan muflis.
Syarikat itu memberikan perincian tambahan semalam, sambil menyatakan ia memperoleh semula wang tunai RM8 bilion, mata wang kripto RM16 bilion dan sekuriti cair RM1.3 bilion.
FTX tidak memberikan anggaran jumlah liabiliti, tetapi berkata ia mengenal pasti kemerosotan signifikan yang penting di kedua-dua bursa kripto antarabangsa dan AS.
"Kami membuat kemajuan dalam usaha untuk memaksimumkan pemulihan, dan ia menjadikan hasil siasatan Herculean daripada pasukan kami untuk mendedahkan maklumat awal ini," kata Ray dalam kenyataan itu.
Aset kripto yang dipulihkan setakat ini termasuk AS$685 juta dalam Solana, AS$529 juta dalam token FTT proprietari FTX dan RM3 bilion dalam bitcoin, berdasarkan harga kripto pada 11 November 2022.
Solana, yang diasaskan Bankman-Fried, mengalami kerugian terbanyak daripada nilainya pada 2022.
Ketika siasatan awal FTX terhadap penggodaman sistemnya, ia menemui rampasan aset November oleh Suruhanjaya Sekuriti Bahamas, yang membawa kepada pertikaian antara pasukan FTX yang berpangkalan di AS dan pengawal selia Bahamas.


Majoriti rakyat masih ‘pengotor’

Minggu lalu ketika turun dari komuter, saya melihat seorang penumpang berusia 40-an keluar dari tren dan meminum air dari bekas tin.
Setelah itu dia meletakkan bekas tin itu di atas sebuah papan tanda dan meninggalkannya.
Tempat untuk membuang sampah ada hanya beberapa langkah dari situ.
Saya menoleh ke trek rel keretapi di sebelah kiri yang tidak digunakan.
Terdapat banyak sampah sarap. Kebanyakannya adalah botol plastik air mineral.
Saya rasa seperti berada di sebuah negara mundur dan putus harapan bahawa Malaysia akan maju.
Tidak ada sesiapa dari kalangan orang ramai termasuk saya sendiri yang berani menegur mereka yang membuang sampah di merata-rata tempat.
Ini kerana sama ada tidak ada sesiapa yang mahu terlibat dengan pergaduhan atau sememangnya tidak mengambil peduli.
Mungkin kalau ada anggota penguatkuasa yang sentiasa memantau stesen Keretapi Tanah Melayu (KTM), maka perbuatan membuang sampah di merata-rata tempat itu dapat dibendung.
Tetapi tentulah tidak praktikal untuk mengadakan anggota penguatkuasa yang ramai kerana ia akan membabitkan kos tinggi pada KTM.
Saya pasti pihak pengurusan stesen-stesen KTM itu mempunyai pihak yang ditugaskan membersihkan platform dan trek keretapi tetapi tentulah mereka tidak boleh sentiasa berada di situ untuk melakukan pembersihan.
Akhir sekali, apa yang terbaik ialah penumpang sendiri berdisiplin dengan membuang sampah di tempatnya.
Kebersihan daripada sampah sarap adalah asas kepada disiplin orang ramai.
Terdapat perkara-perkara lain yang menuntut orang ramai supaya berdisiplin bagi membolehkan hidup di kota raya selesa dan memudahkan semua penduduk.
Ini termasuklah beratur mengikut giliran dan menepati masa.
Sepanjang hidup lebih 60 tahun, perkara kebersihan daripada sampah sarap ini sudah berulang kali disebut dan sememangnya ada kemajuan.
Apabila melihat bukan sahaja sebahagian tempat di Kuala Lumpur, Georgetown dan Melaka yang bersih, tetapi juga di bandar kecil Muar dan Batu Pahat, maka kelihatannya ada kemajuan berbanding tahun-tahun 1970-an.
Tetapi bagi tahun 2020-an ini, Malaysia masih merupakan negara yang bersepah dengan sampah.
Lihatlah di kaki-kaki lima di banyak tempat di Kuala Lumpur dan Selangor.
Seolah-olah pihak berkuasa tempatan tidak wujud.
Belum lagi dikira dengan soal parit dan longkang yang tidak terurus.
Tong sampah pun penuh berisi hingga terburai.
Mereka yang menghabiskan masa dalam kereta mungkin tidak begitu terpandang dengan sampah sarap kota.
Tetapi bagi pejalan kaki dan pengguna pengangkutan awam, kewujudan sampah sarap ini ketara.
Ia sememangnya memalukan apabila dipandang oleh pelancong.
Tetapi sesiapa yang memandu kereta cubalah perhati di kiri dan kanan jalan raya dan lebuh raya, iaitu semasa kesesakan lalu lintas dan menunggu di lampu isyarat, pasti dapat dilihat betapa banyak sampah sarap di tepi jalan raya, dari botol air mineral sampai kepada lampin bayi.
Dari mana sampah-sampah itu datang?  Tentulah dari kereta-kereta.
Mereka inginkan kereta mereka bersih tetapi dengan mengotorkan persekitarannya.
Mentaliti kotor kuat terpendam dalam minda warga Malaysia.
Tetapi terdapat orang yang sememangnya pengotor dari segi mereka tidak rasa peka dengan adanya sampah sarap.
Cubalah lihat keadaan dalam kereta sebahagian daripada orang ramai.
Terdapat macam-macam barang dalam kereta termasuk sampah sarap seolah-olah mereka amat sibuk untuk menguruskan.
Perkara ini dilihat sebagai soal peribadi seseorang, tetapi jika sudah ramai yang bertabiat begini, maka ia sudah menjadi sebahagian daripada budaya bangsa.
Ada suatu ketika saya melihat seorang kanak-kanak membuang bungkusan aiskrimnya di lantai kaki lima apabila dia keluar dari kedai.
Sedangkan tong sampah berada di depannya.
Secara spontan saya menegurnya tetapi bapa kanak-kanak itu melihat dengan wajah tidak puas hati dengan teguran saya itu.
Saya menceritakan perkara ini pada seorang guru di sekolah rendah di Selangor.
Beliau berkata di sekolah, semua murid diajar mengenai kebersihan dan juga dilatih untuk berdisiplin supaya tidak membuang sampah di merata-rata tempat.
Perkara yang sama pernah diajar pada saya semasa bersekolah pada tahun 1970-an dahulu.
Tetapi sekolah juga menghadapi masalah yang sama.  Tidak semua pelajar yang mudah mematuhi disiplin kebersihan.
Katanya, tabiat pelajar-pelajar juga bergantung pada apa yang dialami di rumahnya.
Menurut guru itu, kalau di rumah mereka tidak ada disiplin kebersihan, sudah tentu perkara yang sama mereka lakukan di sekolah.
Maka tidak boleh diharapkan sekolah semata-mata untuk mendidik mereka dengan disiplin kebersihan.
Jika guru pun datang dari masyarakat yang tidak nengutamakan kebersihan, maka keadaan menjadi bertambah sukar.
Beliau kemudian mengaitkan soal kebersihan dengan kedudukan sosio-ekonomi rendah.
Menurutnya jika sebuah sekolah itu terletak di kawasan sosio-ekonomi rendah, maka pendidikan kebersihan menjadi lebih sukar.
Lihatlah kawasan kediaman mereka yang sesak dengan mereka mengamalkan cara hidup membuang sampah tanpa adanya disiplin.
Namun begitu, apabila melihat orang membuang sampah di lebuh raya dari kereta mewah, saya fikir tabiat kebersihan tidak semestinya berkait dengan kedudukan sosio-ekonomi.
Dalam hantaran-hantaran di media sosial, orang mengeluh mengenai sampah sarap yang pelancong tempatan kunjungi di pantai-pantai dan sungai-sungai di negara ini.
Terengganu mempunyai pantai-pantai yang cantik tetapi dicemari oleh sampah sarap.
Begitu juga dengan gerai-gerai dan kedai makan yang tidak mempedulikan kebersihan.
Meja-meja penuh dengan pinggan-pinggan yang dibiarkan tanpa dikemas dan dibersihkan dengan pada lantai terdapat banyak sampah.
Maka dikatakan bahawa pihak berkuasa tempatan terutama yang bertanggungjawab ke atas tempat-tempat pelancongan ini seharusnya lebih tegas dalam memastikan kebersihan.
Tong-tong sampah yang penuh melimpah berhari-hari tidak dapat diterima oleh sesiapa.
Tetapi mereka yang berkhidmat untuk pihak-pihak berkuasa datangnya daripada masyarakat yang sama.
Dari pengerusi hinggalah kepada petugas biasa tidak akan melihat kepentingan kebersihan jika mereka tidak meletakkannya sebagai keutamaan.
Maka dari tahun ke tahun, tidak akan ada pembaharuan.
Walaupun negara ini mampu membuat infrastruktur seperti negara maju, iaitu lebuh raya, bangunan hebat dan binaan tarikan pelancong, tetapi jika kebersihan tidak menjadi keutamaan, maka ia kurang bermakna.
Sebahagian sampah yang ada ialah terdiri dari bahan-bahan pembungkusan seperti botol air mineral.
Oleh kerana diperbuat daripada plastik, maka ia menjadi masalah besar pada alam sekitar.
Usaha kerajaan selama ini  untuk kitar semula dan mengurangkan penggunaan plastik tidak dihiraukan.
Masyarakat tidak boleh mengubah tabiat nereka
Tetapi kalau pembuat dan pengeluar mengambil berat mengenai kebersihan dan pencemaran, sudah tentu jalan dapat dicari bagaimana hendak menggunakan bahan pembungkusan yang tidak akan menjadi sampah.
Tetapi tentulah mereka tidak akan melakukan perkara ini jika tidak ada undang-undang yang memaksa.
Untuk mengharapkan mereka memikirkan soal kebersihan tentulah tidak boleh kerana sifat syarikat perniagaan adalah mendapatkan keuntungan sebanyak mungkin.
Kecualilah pemiliknya mempunyai kesedaran kuat mengenai kebersihan.
Tetapi pemiliknya juga datang daripada masyarakat yang sama di mana kebersihan bukan menjadi keutamaan.
Untuk menjadi bersih bukanlah suatu yang mustahil.
Kini ramai orang Malaysia sudah dapat pergi keluar negara, dari Jepun hinggalah ke Belanda.
Mereka dapat saksikan betapa menjadi bersih itu bukanlah suatu yang mustahil.
Mungkin tidak ada negara yang boleh sebersih Jepun, tetapi apa yang penting ialah tiada sampah sarap.
Kebersihan tidak semestinya dikaitkan dengan kemajuan negara.
Ada bandar seperti Chiang Mai di Thailand dan Bandung di Indonesia adalah bersih.
Apa yang dikaitkan dengan kebersihan ialah disiplin anggota masyarakat.
Ia menjadi asas kepada disiplin-disiplin lain yang boleh memberi keselesaan hidup kepada semua penduduknya.
Tanpa disiplin kebersihan, negara ini tidak akan ke mana kerana ia tidak akan memberi keselesaan hidup kepada rakyat.


Ismail kritik sikap ‘double standard’ kepimpinan Umno

Naib Presiden Umno Ismail Sabri Yaakob melemparkan kritikan pedas terhadap kepimpinan parti berhubung apa yang dikatakannya sebagai pilih kasih dalam cara mereka melayannya ketika dilantik sebagai perdana menteri selama 16 bulan sebelum Pilihan Raya Umum ke-15 (PRU15) tahun lepas.
Dalam sindiran tajam yang dipercayai ditujukan kepada Presiden Ahmad Zahid Hamidi, Ismail membuat perbandingan terhadap perwakilan Umno dalam Kabinet yang dipimpinnya dengan yang ada sekarang diketuai oleh Anwar Ibrahim.
Beliau berkata semasa menerajui kerajaan campuran Barisan Nasional (BN), Perikatan Nasional (PN) dan GPS, menteri daripada Umno membentuk hampir separuh daripada Kabinet walaupun hanya mempunyai 38 ahli Parlimen ketika itu.
Sebaliknya, beliau berkata hanya enam slot Kabinet diberikan kepada Umno, termasuk timbalan perdana menteri, dalam kerajaan campuran sekarang.
“Dia kata inilah satu pencapaian yang besar kepada kita. Ada enam menteri Umno, termasuk satu timbalan perdana menteri. Sedangkan (di bawah) saya, 14 menteri Barisan Nasional (BN), termasuk perdana menteri.
“Dan hari ini, tak ada siapa kepimpinan Umno yang kritik kerajaan. Dulu saya dikritik begitu teruk. Tetapi hari ini, pemimpin parti lain disanjung begitu mulia.”
Beliau mempersoalkan sikap berdiam diri kepimpinan Umno walaupun kerajaan sedia ada melakukan sesuatu yang salah.
“Sekarang ini, dia punya lambung, kita tengoklah. Benda yang tak munasabah yang kadang-kadang dilakukan oleh kerajaan, dia orang (pemimpin Umno) yang mempertahankan.
“Saya menjangkakan saya yang dipertahankan, seperti kalau saya dikritik terlalu keras, mungkin mereka boleh jadi perisai kepada saya. Tetapi dulu, mereka yang turut sama untuk serang saya,” tambahnya.
Ismail mengenangkan bagaimana media digunakan oleh pemimpin Umno untuk menyerang rakan seperjuangan parti yang berkhidmat sebagai anggota Kabinet yang dipimpinnya.
“Saya ditekan oleh kepimpinan Umno sendiri, seperti saya bukan menteri Umno. Setiap apa yang berlaku, tekanan adalah terlalu kuat kepada saya.
“Saya boleh kata, kenapa tak gunakan saluran betul untuk beri arahan dan pandangan parti kepada saya, mesyuarat Majlis Kerja Tertinggi setiap bulan, beritahulah saya apa yang patut buat. Tak payahlah bantai saya dalam surat khabar. Di dalam media, secara terbuka (mereka) serang saya."
Ismail dilantik sebagai perdana menteri pada Ogos 2021 rentetan pembelotan yang dirancang oleh Zahid dan bekas pemimpin Najib Razak hingga memaksa perdana menteri ketika itu Muhyiddin Yassin berundur.
Beliau kemudiannya berjaya mengatasi Anwar, calon Pakatan Harapan (PH) untuk perdana menteri, selepas mendapat sokongan daripada majoriti ahli Parlimen termasuk kira-kira 50 daripada PN dan 18 daripada GPS.
Namun, beberapa bulan berikutnya menyaksikan Ismail mendapat tekanan hebat daripada pemimpin Umno, terutama daripada presiden parti Zahid dan timbalannya Mohamad Hasan, yang mahu beliau membubarkan Parlimen tanpa berlengah-lengah untuk memihak kepada apa yang mereka anggap sebagai kembalinya populariti BN.
Selepas berbulan-bulan ditentang, Ismail akhirnya tunduk kepada tekanan apabila membubarkan Parlimen untuk memberi laluan kepada PRU15 pada November tahun lepas, berakhir dengan beliau menjadi perdana menteri paling singkat.
Ismail menyertai beberapa pemimpin Umno lain dalam menentang rancangan Zahid untuk menyokong Anwar sebagai perdana menteri.
Beliau juga antara pemimpin tertinggi Umno yang menentang tindakan Zahid baru-baru ini untuk membersihkan parti itu daripada beberapa pemimpin dan ahli yang berpendirian kritikal.
Dalam wawancara yang sama dengan Utusan Malaysia, Ismail meramalkan kekalahan Umno akan berulang pada pilihan raya negeri akan datang di Selangor, Negeri Sembilan, Pulau Pinang, Kedah, Kelantan dan Terengganu.
"Kita mungkin akan hadapi masalah yang sama, seperti di dalam PRU baru-baru ini, iaitu akhirnya ditolak oleh rakyat terutama golongan muda dan profesional kerana sikap (kita).
"Kalau dulu, waktu PRU, mereka tolak kita, tidak ada sebabnya mereka akan berubah pemikiran untuk tidak menolak kita pada PRN."


Persoalan timbul berhubung ‘forum demokrasi’ libatkan Najib, Anwar

Persoalan timbul dalam kalangan kumpulan masyarakat sivil berhubung penganjuran sebuah forum bulan ini yang menampilkan Presiden PKR Anwar Ibrahim dan bekas perdana menteri Najib Razak, selain senarai pembicara lain termasuk pemimpin Umno dan Pakatan Harapan (PH).Kebimbangan tersebut bukanlah sangat disebabkan Najib yang disabitkan bersalah melakukan beberapa transaksi melibatkan dana awam bernilai jutaan dolar ke dalam akaun peribadinya diberikan ruang menyampaikan ucaptama semasa majlis penutup program satu hari itu.Bukan juga disebabkan penyertaan Anwar dalam majlis sama mengejutkan mereka. Kedua-dua ahli politik itu kebelakangan ini memiliki pendirian serupa dalam mengkritik Perdana Menteri Muhyiddin Yassin, susulan rundingan awal antara parti-parti mereka untuk bekerjasama bagi menghadapi pilihan raya akan datang.“Kebimbangan kami adalah mengenai orang di belakang organisasi yang menganjurkan forum itu,” kata seorang aktivis sosial kepada MalaysiaNow dengan syarat tidak dinamakan.Katanya, ramai rakan aktivisnya sedar orang yang mengetuai badan pemikir yang menganjurkan forum melibatkan Anwar dan Najib itu merupakan seorang individu yang pernah didakwa memeras ugut seorang hartawan terkenal.Individu tersebut dibebaskan selepas pengadu yang juga merupakan saksi utama pendakwaan gagal hadir ke mahkamah untuk memberikan kenyataan dalam perbicaraan tersebut.MalaysiaNow mengambil keputusan untuk tidak mendedahkan nama penganjur dan forum tersebut.Namun perbualan dengan jurucakap badan pemikir itu mengesahkan individu di belakang forum tersebut merupakan orang yang sama didakwa di mahkamah sebelum ini.Bagaimanapun, jurucakap badan pemikir itu menepis kebimbangan ramai berhubung latar belakang penganjur forum selain keputusan meletakkan Najib sebagai orang terakhir berucap pada majlis penutupan forum.“Najib merupakan seorang ahli Parlimen, sama seperti orang lain. Anwar turut diberikan ruang,” kata jurucakap itu menafikan forum tersebut bertujuan untuk mempromosikan ahli politik tertentu.Tempoh sembilan tahun pentadbiran Najib dicemari dengan skandal 1MDB di mana beliau didakwa menyalurkan lebih AS$700 juta (sekitar RM2.6 bilion) dari syarikat itu ke dalam akaun bank peribadinya.Pada 2015, pentadbiran Najib menghentikan siasatan yang dijalankan pelbagai agensi mengenai skandal tersebut selain memecat peguam negara yang mengetuai siasatan ketika itu.Siasatan tersebut kemudian dibuka semula oleh pentadbiran Dr Mahathir Mohamad pada 2018 dengan pihak berkuasa turut menyita wang tunai dan pelbagai barangan mewah bernilai RM1 bilion yang disimpan di beberapa premis yang dikaitkan dengan Najib.Tahun lalu, Mahkamah Tinggi menyabitkan bersalah terhadap Najib berhubung tujuh pertuduhan termasuk kesalahan pecah amanah (CBT), pengubahan wang haram dan salah guna kuasa berkaitan SRC International.Najib juga turut dijatuhi hukuman 12 tahun penjara. Beliau kini dalam proses rayuan di mahkamah.Sementara itu, bahan-bahan publisiti forum yang dilihat MalaysiaNow menunjukkan barisan penelis dan pembicara termasuk kedua-dua speaker Dewan Rakyat dan Dewan Negara dari selain pemimpin Umno dan bekas menteri PH.Firma tenaga berkait kerajaan dan syarikat data digital dinamakan sebagai penaja forum.Difahamkan badan pemikir di belakang forum itu adalah pihak yang sama sebelum ini menganjurkan beberapa program bertema pembanterasan rasuah dan pemerkasaan demokrasi yang menampilkan ahli politik terkenal dan penjawat awam.


Kes baru Covid-19 kekal di paras 5,000

Malaysia merekodkan kes baru sebanyak 5,291 kes menjadikan kes keseluruhan Covid-19 meningkat sebanyak 2,486,630 kes.4,947 pesakit juga direkodkan sembuh, menjadikan jumlah keseluruhan pesakit sembuh sebanyak 2,390,379.Dalam pada itu, kes yang memerlukan rawatan di unit rawatan rapi (ICU) adalah sebanyak 545 kes di mana 534 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 286 kes di mana 214 adalah kes Covid-19.Dari 5,291 kes harian yang dilaporkan pada hari ini, 75 kes (1.4%) adalah daripada Kategori Tiga, Empat, dan Lima, dan 5,216 kes (98.6%) lagi adalah terdiri daripada Kategori Satu dan Dua.


Sukar bagi isteri presiden PKR pikat pengundi Melayu Bandar Tun Razak

Sudah lebih seminggu, kerusi Parlimen Bandar Tun Razak di Kuala Lumpur menyaksikan persaingan sengit antara tiga calon gabungan politik terbesar negara dalam usaha mendapatkan sokongan pengundi di kawasan itu.
Kini, berbaki hanya beberapa hari sahaja lagi sebelum pengundian pada 19 November, persaingan hangat dapat dilihat daripada calon Pakatan Harapan (PH), Dr Wan Azizah Wan Ismail, dan penyandangnya, Kamarudin Jaffar dari Perikatan Nasional (PN) yang memenangi kerusi itu atas tiket PKR pada 2018.
Meskipun kerusi itu sudah dipegang PKR sejak 2008, Wan Azizah dijangka berdepan cabaran besar dalam memikat hati pengundi dan seterusnya merampas kerusi itu daripada penyandangnya.
Seorang penduduk di Flat Sri Kota, Jamaliah Jali berkata, sentimen penduduk menolak calon Barisan Nasional (BN) atas faktor kaum, menjadikan persaingan di kawasan itu antara Wan Azizah dan Kamarudin.
BN mempertaruhkan Chew Yee Kin dari MCA.
"Wan Azizah ada datang berkempen tempoh hari, dan ada berjumpa saya di gerai saya ini, tapi saya tengok tak meriah," katanya yang menetap di flat itu selama puluhan tahun kepada MalaysiaNow.
Kira-kira 10,000 penduduk tinggal kawasan perumahan kos rendah itu, menjadikan mereka bank undi yang cukup berharga.

Calon Pakatan Harapan Dr Wan Azizah Wan Ismail berbual dengan anggota tentera dalam lawatannya ke pusat pengundian awal di kem tentera Sungai Besi pada 15 November.

Menurut Jamaliah, meskipun Wan Azizah membawa reputasi sebagai bekas timbalan perdana menteri, namun ia tidak bermakna jika dibandingkan dengan khidmat Kamarudin di kawasan itu.
"Makcik memang suka dia kerana dia selalu datang sini bertemu dengan persatuan penduduk.
"Macam-macam bantuan kami dapat semasa Covid-19," katanya.
Kamarudin menang selesa dengan lebih 19,000 majoriti pada PRU14 lepas, namun persoalan timbul mengenai keselesaan itu mengambil kira faktor tukar parti selepas timbalan menteri luar itu menyertai Bersatu.
MalaysiaNow sebelum ini melaporkan Anwar Ibrahim tu turut menyasarkan kerusi itu, namun presiden PKR itu akhirnya memilih Tambun, Perak sebagai medan pertempurannya.
Berdasarkan pemerhatian, kebanyakan peniaga kecil di Bandar Tun Razak cenderung terhadap BN atas faktor kestabilan, manakala penduduk di perumahan kos rendah cenderung terhadap Kamarudin atas faktor khidmat bakti beliau sebagai ahli Parlimen.
Wan Azizah tidak menunggu lama untuk berkempen apabila sudah mula melawat kawasan dan menyantuni penduduk beberapa hari sebelum penamaan calon lagi.
Beberapa kilometer dari flat itu, di pekan Sungai Besi, reputasi Wan Azizah sebagai timbalan perdana menteri dihantui oleh pengalaman pentadbiran 22 bulan PH dari tempoh 2018 hingga 2020.
Pekerja di sebuah kedai santan, Wan Zulkarnain Wan Bantli, 47, berkata, dia ingin memilih BN atas faktor kestabilan.
"Berdasarkan perbualan dengan kawan-kawan pun, mereka terkesan dengan pentadbiran 22 bulan itu, yang banyak dilihat merugikan orang Melayu," katanya.
Antara isu yang menjadi pertikaian hangat semasa PH mentadbir negara termasuklah usaha meratifikasi Konvensyen Antarabangsa Mengenai Penghapusan Segala Bentuk Diskriminasi Kaum (ICERD), Tabung Haji dan Statut Rom yang menerima tentangan daripada blok politik Melayu.
Peniaga ayam di Pasar Sungai Besi yang hanya mahu dikenali sebagai Nordin berkata, kestabilan kerajaan menjadi kriterianya dalam memilih wakil rakyat kali ini.
"Susah kalau kerajaan campuran, mereka tak sepakat.
"Saya tiada isu dengan kaum lain, tapi kerajaan biarlah stabil," tambahnya yang sudah 20 tahun berniaga di pasar itu.
Katanya, PH dilihat masih belum bersedia dan utuh untuk mentadbir, berdasarkan pengalaman singkat gabungan berkenaan.


Sekarang bukan masa sesuai naikkan denda terhadap majikan, kata menteri sumber manusia

Langkah menaikkan denda kepada golongan majikan yang gagal mematuhi Akta 446 (Akta Standard Minimum Perumahan, Penginapan dan Kemudahan Pekerja 1990) (Pindaan 2019) tidak sesuai dilaksanakan pada masa sekarang, kata Menteri Sumber Manusia M Saravanan.Jelasnya ia berikutan kedudukan semasa ekonomi negara dengan krisis kekurangan tenaga kerja yang dihadapi banyak syarikat susulan pelaksanaan perintah kawalan pergerakan (PKP) sebelum ini.“Sebelum PKP pertama, jumlah pekerja asing mencarum Perkeso adalah sebanyak 1.8 juta, hari ini dalam masa setahun angka itu turun kepada 1.1 juta kerana negara betul-betul hadapi krisis kekurangan tenaga kerja.“Kalau nak baik pulih ekonomi, yang penting kita perlu tingkatkan produktiviti dan untuk itu kita perlukan tenaga kerja, dan dalam keadaan seperti ini ia mungkin bukan masa sesuai untuk tingkatkan denda,” katanya ketika menjawab soalan tambahan Che Abdullah Mat Nawi (PAS-Tumpat) di Dewan Rakyat hari ini.Pada masa ini, jika sabit kesalahan di bawah akta itu, majikan boleh dikenakan hukuman denda RM50,000.Menjawab soalan asal Dr Ong Kian Ming (PH-Bangi), Saravanan berkata sebanyak 940 kertas siasatan dibuka terhadap majikan dalam pelbagai sektor yang melanggar akta berkenaan bagi tempoh Jun 2020 hingga Ogos lepas.“Sebanyak 618 kompaun telah dikeluarkan atas pelbagai kesalahan seperti kegagalan memohon perakuan penginapan dan kegagalan memenuhi standard minimum penginapan seperti penyediaan almari, katil, tilam dan bantal kepada setiap pekerja, serta bilangan pekerja melebihi kapasiti maksimum,” katanya.


Ahli politik perlukan ‘kesedaran kemerdekaan’ untuk pertahankan negara

Oleh kerana negara ini sudah 65 tahun merdeka, maka rakyat hanya menganggap tarikh 31 Ogos sebagai peringatan sejarah yang disambut dengan kemeriahan pelbagai acara meggembirakan.
Namun "kesedaran kemerdekaan" atau independence consciousness yang pada tahun 1950-an mendorong sebahagian rakyat negara ini menuntut kemerdekaan sentiasa diperlukan bagi mempertahankan kedaulatan Malaysia.
Kedaulatan hanya wujud apabila negara mencapai kemerdekaan.
Maknanya sebelum 31 Ogos 1957, negara ini tiada kedaulatan.
Pada 1 September 1957, barulah Persekutuan Tanah Melayu mempunyai kedaulatan.
Walaupun proses memiliki kedaulatan itu tidaklah berlaku serta-merta atau diperolehi dalam masa satu hari.
Ia memakan masa bertahun-tahun tetapi akhirnya kedaulatan diperoleh dengan sepenuhnya.
Namun pengisytiharan itu merupakan pernyataan niat bagi pihak penjajah British dan kerajaan Malaya untuk menyempurnakan proses pemindahan kedaulatan.
Dengan kedaulatan, Malaya mempunyai hak sebagai sebuah negara yang merdeka dan bebas untuk menentukan hala tuju dan nasibnya tanpa pengaruh atau gangguan pihak lain dari luar.
Sebab itu, kedaulatan perlu pengiktirafan dunia, sama ada jiran-jirannya, kuasa-kuasa besar dan juga Pertubuhan Bangsa-bangsa Bersatu (PBB).
Maka apabila melihat kepentingan pengiktirafan kepada kedaulatan negara, pasti dapat disedari bahawa soal ini wajar dipeduli oleh rakyat.
Buat masa ini, tentunya Malaysia diiktiraf sebagai negara berdaulat.
Tetapi di peringkat wilayah, ada dua isu yang menjadi pertikaian.
Pertama, tuntutan Filipina terhadap Sabah.
Kedua, ialah tuntutan bertindan ke atas sebahagian kawasan Laut China Selatan dengan ancaman utamanya ialah China menduduki bahagian yang disifatkan sebagai miliknya.
Ketika Tanah Melayu diisytiharkan merdeka pada tahun 1957; isu-isu ini tidak timbul.
Malaysia belum diwujudkan dan konsep Zon Eksklusif Ekonomi di laut belum dikemukakan.
Pada tahun 1957, negara yang tidak mengiktiraf kedaulatan Malaya adalah Republik Rakyat China.
Itupun kerana Malaya memilih untuk mengadakan hubungan dengan Republik China di Taiwan.
Tambahan pula Parti Komunis China menyokong dan memberi bantuan kepada Parti Komunis Malaya untuk menentang kerajaan di Tanah Melayu.
Bagi mereka, Malaya tidak benar-benar merdeka.
Dalam ideologi mereka ada konsep neo-imperialisme dan neo-kolonialsme.
Maknanya walaupun Tanah Melayu diisytiharkan merdeka tetapi ia masih banyak bergantung pada Britain, khususnya dalam dasar luar, pertahanan dan ekonomi.
Inilah apa yang dikatakan sebagai penjajahan bentuk baru atau neo-kolonialisme.
Britain dilihat tidak melepaskan tanah-tanah jajahannya secara penuh.
Malaya masih ada ikatan dengan Britain sebagai anggota Komanwel.
Bagi mereka Britain mengubah empayarnya kepada suatu sistem baru yang dinamakan Komanwel.
Walaupun negara-negara anggotanya merdeka dan berdaulat tetapi dalam banyak perkara ia berkaitan dengan Britain, khususnya mengenai ekonomi.
Umpamanya syarikat-syarikat besar British masih mempunyai ladang-ladang di Malaya, dan daripadanya, ia turut menyumbang kepada Britain.
Kini ia tidak lagi menjadi isu.
Republik Rakyat China mengiktiraf Malaysia.
PKM sudah pun dibubarkan.
Pertahanan negara tidak berada di bawah Britain atau Komanwel.
Dasar luar negara juga bebas ditentukan oleh kerajaan yang bertanggungjawab kepada Parlimen.
Ladang-ladang kelapa sawit juga dimiliki oleh syarikat-syarikat Malaysia.
Kuasa besar yang mengutarakan konsep neo-imperialisme iaitu Soviet Union juga sudah berada dalam lipatan sejarah.
Jadi apabila kedaulatan negara sudah tidak menjadi isu ketika negara menyambut Hari Kebangsaan ke-65 ini, maka semakin sayup-sayup konsep "kesedaran kemerdekaan".
Hinggakan apabila disebut hari merdeka, acapkali ia dikaitkan dengan kebebasan pada jiwa individu.
Maksudnya konsep "jiwa merdeka" adalah sikap atau nilai seseorang supaya bebas dan tidak terpengaruh kepada nilai-nilai asing.
Namun istilah merdeka dari sudut politik adalah kebebasan sesebuah tanah jajahan mencapai kemerdekaan.
Dalam bahasa Inggeris, merdeka diterjemahkan sebagai independence.
Namun konsep merdeka dan independence adalah berlainan.
Kalau diterjemahkan betul-betul perkataan independence, ia bermaksud "tidak bergantung" atau boleh juga disebut sebagai berdikari.
Maknanya setelah 31 Ogos 1957, Malaya sudah tidak bergantung pada Britain dan ia berdikari.
Tetapi dalam bahasa Melayu, merdeka bukan maksud tidak bergantung tetapi ia juga membawa makna bebas.
Maksudnya Malaya bebas daripada penjajahan.
Jika tidak ada "kesedaran kemerdekaan" dalam kalangan rakyat Malaya, maka tidak ada tuntutan untuk itu, maka Britain mungkin terus kekal menjajah negara ini seperti mana ia terus memegang wilayah-wilayah lain di seluruh dunia.
Di Malaya ketika sebelum Perang Dunia Kedua, bukan saja golongan pejuang kemerdekaan amat sedikit tetapi mereka juga menjadi sasaran intipan dan tekanan daripada pihak berkuasa kolonial.
Mereka yang memperjuangkan kemerdekaan dianggap sebagai penentang Empayar British yang perlu dilumpuhkan.
Dalam masyarakat Melayu, "kesedaran kemerdekaan" dikesan dalam kalangan sebuah pertubuhan bernama Kesatuan Melayu Muda (KMM).
Mereka yang merupakan golongan terpelajar dari Kolej Latihan Sultan Idris di Tanjung Malim dan Kokej Pertanian di Serdang mendapat "kesedaran kemerdekaan" daripada bahan bacaan buku-buku Indonesia dan Inggeris.
Tetapi masyarakat umum khususnya orang Melayu pada tahun 1930 dan 1940 tidak mempunyai "kesedaran kemerdekaan".
Mereka berasa aman dan selesa di bawah pentadbiran British.
Sebab itu setelah Jepun menyerah kalah, orang Melayu umumnya menyambut baik kembalinya pentadbir British ke Malaya.
Malah apabila Malayan Union dibantah, "kesedaran kemerdekaan" belum meluas.
Orang Melayu boleh menerima Persekutuan Tanah Melayu tanpa perlu kemerdekaan.
Sedikit demi sedikit menjelang pilihan raya tahun 1955, barulah orang Melayu mempunyai "kesedaran kemerdekaan" yang menyeluruh.
Inilah akhirnya membawa kepada perisytiharan kemerdekaan pada 31 Ogos 1957.
"Kesedaran kemerdekaan" terus menyala kerana proses untuk berdikari daripada British berlaku secara perlahan dan tidak radikal.
Ketika mana proses itu lambat berjalan, kerajaan pula sibuk memberi perhatian terhadap pergolakan politik serantau dan persaingan kuasa besar dunia, yang akhirnya melahirkan Malaysia.
Maka "kesedaran kemerdekaan" memberi tamparan hebat kepada Perikatan dalam pilihan raya umum 1969.
Orang Melayu tidak berpuas hati dengan kerajaan Perikatan dalam usaha menjadikan negara ini  merdeka.
Ekoran daripada itu, penyusunan semula politik negara berlaku dengan penggubalan Dasar Ekonomi Baru.
Maka proses untuk merdeka terus berjalan di bawah Hussein Onn dan Dr Mahathir Mohamad.
Dasar Pandang ke Timur dan bagaimana syarikat-syarikat ladang British diambil alih melalui pembelian saham secara mengejut.
Ini merupakan tindakan radikal untuk memerdekakan negara.
Tetapi kini kedaulatan negara sudah terpelihara maka "kesedaran kemerdekaan" kelihatannya tidak perlu.
Rakyat boleh hidup mengikut kehendak mereka walaupun kerajaan perlu memperkenalkan dasar-dasar bagi kesenangan rakyat.
Kerja menjaga kedaulatan negara biarlah diserahkan kepada kerajaan, iaitu perkhidmatan awam dan ahli politik berjawatan.
Tingkah laku mereka turut diperhatikan dan diawasi oleh ahli-ahli politik pembangkang.
Lebih-lebih lagi kalau benar wujud “daulah terpendam" atau deep state yang mampu memelihara kepentingan negara.
Jadi merekalah yang memerlukan "kesedaran kemerdekaan", dan bukannya orang awam.
Bagi kakitangan awam pula mereka mempunyai peraturan, disiplin dan latihan yang menyemai "kesedaran kemerdekaan."
Kerja harian mereka berkhidmat untuk orang awam adalah juga menjaga kepentingan negara.
Mereka memerlukan "kesedaran kemerdekaan" untuk memastikan apa yang mereka lakukan adalah berkhidmat untuk sebuah negara merdeka, dan tidak untuk kuasa asing.
Namun begitu, pihak yang memegang kuasa ialah ahli politik khususnya sesiapa sahaja yang berjawatan kerana dipilih rakyat melalui pilihan raya.
Tidak kira dari parti mana, ahli politik perlu mempunyai "kesedaran kemerdekaan”.
Siapakah yang patut memastikan mereka ini mempunyai "kesedaran kemerdekaan"?
Tentulah ahli-ahli partinya sendiri dan orang ramai.
Untuk itu pula, secara umum rakyat yang memilih ahli-ahli politik juga perlu memiliki "kesedaran kemerdekaan".
Tentulah terasa pelik. Apa perlunya "kesedaran kemerdekaan" dalam zaman negara sudah merdeka dan berdaulat.
Tambahan pula tidak ada mana-mana kuasa dunia yang mahu menjajah dan membina empayar.
Sememangnya sekarang bukanlah zaman empayar dan tidak ada penjajahan cara abad ke-19 dan abad ke-20.
Keadaan penjajahan sekarang adalah berbentuk ekonomi dengan cara "termakan budi”.
Apa yang berlaku di Ukraine, Sri Lanka dan Afrika boleh merumuskan bahawa kuasa-kuasa dunia hendak menguasai negara-negara kecil melalui kaedah "menabur budi" dalam bentuk kewangan atau projek infrastruktur.
Jika ahli-ahli politik mempunyai "kesedaran kemerdekaan" yang lemah, mereka boleh terjebak dan terus juga mengheret negara.
Dari pihak Barat pula, cara mereka adalah berbentuk saluran dana kepada pertubuhan bukan kerajaan atas nama perjuangan hak asasi dan demokrasi.
Tetapi lebih parah lagi jika ahli-ahli politik terutama yang muda dan naif terjebak dengan bantuan kewangan secara langsung daripada pihak asing.
Tentulah apabila ada budi ditabur maka ia akan mendatangkan kesusahan di kemudian hari.
Maka dalam hal ini, ahli-ahli politik dari awal lagi perlu memiliki "kesedaran kemerdekaan" supaya mereka boleh menolak sebarang usaha pihak asing, timur dan barat, termasuk dari negara-negara Arab.
Ini kerana supaya perkhidmatan mereka untuk rakyat adalah juga akan menjamin kemerdekaan dan kedaulatan negara.
Sementara itu orang awam juga wajar memiliki "kesedaran kemerdekaan" untuk menjadikan tarikh 31 Ogos bermakna dengan memastikan ahli-ahli politik yang mereka pilih dalam pilihan raya nanti tidak mengikut rentak kehendak pihak asing.


DAP giatkan kempen pro-Azalina

DAP memberikan sokongan kuat kepada Ahli Parlimen Umno Azalina Othman Said dilantik sebagai speaker Dewan Rakyat, ketika ahli Parlimen Pengerang itu tidak memiliki sebarang peranan dalam kerajaan ketika ini selepas meletakkan jawatan sebagai timbalan speaker selain gagal menganggotai Kabinet.Setiausaha Agung DAP Lim Guan Eng turut mendedahkan Timbalan Pengerusi DAP Gobind Singh Deo bertemu dengan Azalina, bagi memujuk beliau menerima pencalonan untuk menggantikan Azhar Azizan Harun sebagai speaker, menuduhnya menjadikan Parlimen sebagai perkakas kerajaan.“DAP sanggup berbincang lanjut dengannya jika beliau serius untuk meletakkan namanya bagi menggantikan Azhar supaya imej dan kredibiliti Parlimen yang dicalarkan Azhar yang tunduk dkepada kuasa eksekutif,” kata Lim dalam satu kenyataan hari ini.Azalina dan ahli Parlimen DAP dilihat mesra selepas beliau menyertai kem Presiden Umno Ahmad Zahid Hamidi dan bekas perdana menteri, Najib Razak dalam menarik semula sokongan terhadap kerajaan Perikatan Nasional (PN) diketuai Muhyiddin Yassin bulan lalu.Ahli Parlimen Segambut dari DAP Hannah Yeoh secara terbuka berkempen untuk Azalina diberikan jawatan menteri di Jabatan Perdana Menteri bagi portfolio hal ehwal undang-undang.Azalina yang meletakkan jawatan sebagai timbalan speaker ketika kelompongan kuasa susulan Muhyiddin kehilangan majoriti di Dewan Rakyat, turut “membalas budi” dengan mencadangkan ahli Parlimen pembangkang bagi mengisi kekosongan jawatan tersebut.Susulan kegagalan untuk menganggotai Kabinet Ismail Sabri Yaakob, pemimpin DAP melancarkan kempen baru supaya beliau dilantik sebagai speaker.Semalam MalaysiaNow melaporkan langkah Umno untuk melantik Azalina sebagai speaker semakin sukar susulan “sokongan tidak rasmi” DAP kepadanya.“Lobi sebahagian ahli Parlimen DAP sebagai sokongan kepada Azalina hanya menyebabkan peluangnya jadi semakin tipis,” kata seorang ahli Majlis Tertinggi Umno.Dalam pada itu, difahamkan pemimpin Umno yang bersekutu dengan Zahid sedang berusaha untuk mengangkat Ahli Parlimen Pontian Ahmad Maslan bagi dilantik sebagai timbalan speaker.Seperti Azalina, Ahmad juga merupakan salah seorang ahli Parlimen Umno yang patuh kepada Zahid dan Najib bagi menarik semula sokongan terhadap Muhyiddin.Ahmad juga merupakan sebahagian pemimpin kerajaan Barisan Nasional sebelum ini yang digelar sebagai “kluster mahkamah”, yang kini berdepan pertuduhan mahkamah berhubung rasuah dan pengubahan wang.